title: 2013 m. gruodžio 16 d. Tarybos sprendimas 2013/768/BUSP dėl ES veiklos pagal Europos saugumo strategiją remiant Sutarties dėl prekybos ginklais įgyvendinimą

text:
18.12.2013

               LT

               Europos Sąjungos oficialusis leidinys

               L 341/56

         TARYBOS SPRENDIMAS 2013/768/BUSP
   2013 m. gruodžio 16 d.
   dėl ES veiklos pagal Europos saugumo strategiją remiant Sutarties dėl prekybos ginklais įgyvendinimą
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 26 straipsnio 2 dalį ir 31 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2006 m. gruodžio 6 d. JT Generalinė Asamblėja priėmė Rezoliuciją 61/89 pavadinimu „Siekiant sudaryti Sutartį dėl prekybos ginklais. Bendrų tarptautinių įprastinės ginkluotės importo, eksporto ir perdavimo standartų nustatymas“ ir taip pradėjo JT Sutarties dėl prekybos ginklais procesą (toliau – SPG procesas). 2009 m. gruodžio 2 d. JT Generalinė Asamblėja priėmė Rezoliuciją 64/48 pavadinimu „Sutartis dėl prekybos ginklais“, kuria ji nusprendė 2012 m. sušaukti JT konferenciją dėl Sutarties dėl prekybos ginklais, kad būtų parengtas teisiškai privalomas dokumentas dėl kuo aukštesnių bendrų tarptautinių standartų, taikomų įprastinės ginkluotės perdavimui;

               (2)

               atsižvelgiant į į tai, kad 2012 m. liepos mėn. sušauktoje JT konferencijoje dėl Sutarties dėl prekybos ginklais nepavyko susitarti dėl baigiamojo dokumento per tam nustatytą laikotarpį, ir įgyvendinant 2012 m. gruodžio 24 d. JT Generalinės Asamblėjos priimtą Rezoliuciją 67/234 A, baigiamoji JT konferencija dėl Sutarties dėl prekybos ginklais buvo sušaukta 2013 m. kovo mėn. Joje buvo parengtas subalansuotas ir plačiu požiūriu grindžiamas Sutarties tekstas, dėl kurio vis dėlto nepavyko pasiekti bendro sutarimo, nes jam prieštaravo trys JT valstybės narės. Todėl šis klausimas buvo perduotas svarstyti JT Generalinei Asamblėjai, kuri 2013 m. balandžio 2 d. didele dauguma balsų priėmė Sutartį dėl prekybos ginklais balsuodama dėl Rezoliucijos A/RES/67/234 B. Po to ši Sutartis buvo pateikta pasirašyti 2013 m. birželio 3 d.; ji įsigalios 50-ai valstybei ją ratifikavus. Šią Sutartį pasirašė visos Sąjungos valstybės narės;

               (3)

               Taryba 2006 m. gruodžio 11 d., 2007 m. gruodžio 10 d., 2010 m. liepos 12 d. ir 2012 m. birželio 25 d. išvadose pareiškė esanti tvirčiausiai įsipareigojusi remti naują teisiškai privalomą tarptautinį dokumentą, kuriuo būtų nustatyti kuo aukštesni bendri tarptautiniai standartai teisėtai prekybai įprastine ginkluote reguliuoti ir kuris būtų svarbus visoms valstybėms ir todėl galėtų būti visuotinis;

               (4)

               siekdama didinti SPG proceso įtraukumą ir svarbą Taryba priėmė Sprendimą 2009/42/BUSP (1) ir Sprendimą 2010/336/BUSP (2), kuriuose remiami, inter alia, įvairūs regioniniai seminarai visame pasaulyje. Po 2012 m. liepos mėn. įvykusios ir apčiuopiamų rezultatų nedavusios JT konferencijos Sąjungos tolesnė veikla remiant Sutartį dėl prekybos ginklais buvo papildyta Tarybos sprendimu 2013/43/BUSP (3);

               (5)

               šiuo metu prioritetas yra remti ankstyvą Sutarties įsigaliojimą ir visapusišką įgyvendinimą. Laikydamasi ankstyvame etape pareikšto įsipareigojimo remti SPG procesą, Sąjunga gali gerokai prisidėti siekiant to tikslo, visų pirma remdamasi savo ilgalaike patirtimi finansuojant pagalbą eksporto kontrolės srityje ir informavimo veiklą. Kadangi ginkluotės ir dvejopo naudojimo objektų licencijavimas ES tebepriklauso nacionalinei kompetencijai, dalijimąsi eksporto kontrolės ekspertinėmis žiniomis, remiant Sąjungos finansuojamas pagalbos ir informavimo veiklos programas, didžia dalimi užtikrina valstybės narės. Todėl Sąjungos eksporto kontrolės pagalbos ir informavimo veiklos sėkmei lemiamai svarbu, kad valstybės narės skirtų ekspertų, kurie palaikys Sąjungos programas;

               (6)

               ginkluotės eksporto kontrolės srityje Sąjungos pagalba buvo teikiama ir informavimo veikla vykdoma pagal Tarybos bendruosius veiksmus 2008/230/BUSP (4) ir Tarybos sprendimus 2009/1012/BUSP (5) ir 2012/711/BUSP (6). Vykdyta veikla buvo skirta artimos Sąjungos kaimynystės trečiosioms šalims, kad būtų sustiprintos jų ginkluotės kontrolės sistemos ir pasiekta didesnė atsakomybė ir skaidrumas;

               (7)

               Sąjunga taip pat ilgą laiką teikia pagalbą dvejopo naudojimo prekių eksporto kontrolės srityje pagal Reglamentą (EB) Nr. 1717/2006 (7), kuriuo nustatyta stabilumo priemonė, kurioje numatyta teisinės sistemos ir institucinių gebėjimų vystymo pagalba siekiant sukurti veiksmingą dvejopo naudojimo prekių eksporto kontrolę ir užtikrinti jos vykdymą, įskaitant regioninio bendradarbiavimo priemones. 2004 m. balandžio 28 d. Jungtinių Tautų Saugumo Taryba priėmė Rezoliuciją 1540 (2004) (toliau – JT ST rezoliucija 1540 (2004)), kuria suteikiami įgaliojimai veiksmingai su masinio naikinimo ginklais susijusių prekių perdavimo kontrolei vykdyti. Sąjunga rėmė JT ST rezoliucijos 1540 (2004) įgyvendinimą, visų pirma Tarybos bendraisiais veiksmais 2006/419/BUSP (8), Tarybos bendraisiais veiksmais 2008/368/BUSP (9) ir Tarybos sprendimu 2013/391/BUSP (10), o JT ST rezoliucijos 1540 (2004) eksporto kontrolės aspekto atžvilgiu – dvejopo naudojimo objektų eksporto kontrolės pagalbos programomis;

               (8)

               tokia kontrole, išvystyta siekiant įgyvendinti JT ST rezoliuciją 1540 (2004) ir vykdant Sąjungos dvejopo naudojimo objektų eksporto kontrolės pagalbos programas, greta konkrečios pagalbos ginkluotės eksporto kontrolės srityje, prisidedama prie bendro gebėjimo veiksmingai įgyvendinti Sutartį dėl prekybos ginklais, nes daugeliu atveju dvejopo naudojimo objektų eksporto kontrolės teisės aktai, administracinės procedūros ir atsakingos įstaigos apima ir įprastinės ginkluotės eksporto kontrolės sritį. Todėl dvejopo naudojimo prekių srityje teikiama pagalba remiami ginkluotės eksporto kontrolės gebėjimai. Taigi lemiamai svarbu užtikrinti glaudų dvejopo naudojimo prekių eksporto kontrolės veiklos ir paramos Sutarties dėl prekybos ginklais įgyvendinimui veiklos derinimą;

               (9)

               atsižvelgiant į šį pageidautino kitose atitinkamose srityse teikiamos eksporto kontrolės pagalbos koordinavimo siekį, šiuo sprendimu remiamos veiklos tikslas – stiprinti ginkluotės perdavimo kontrolės gebėjimus šalyse paramos gavėjose, kad būtų remiamas veiksmingas ir kompetentingas Sutarties dėl prekybos ginklais įgyvendinimas. Kadangi Sutarties poveikis priklausys nuo to, kaip visuotinai ji taikoma ir kiek jos laikomasi, turėtų būti taip pat remiama informavimo bei informuotumo didinimo veikla, siekiant stiprinti atitinkamų suinteresuotųjų subjektų ir kitų trečiųjų šalių paramą Sutarčiai ir skatinti suinteresuotumą jos įgyvendinimu;

               (10)

               techninį sprendimų 2009/1012/BUSP ir 2012/711/BUSP įgyvendinimą Taryba patikėjo Vokietijos federalinei ekonomikos ir eksporto kontrolės tarnybai (toliau – BAFA). Ji sėkmingai baigė organizuoti visą Tarybos sprendime 2009/1012/BUSP numatytą veiklą. Be to, BAFA yra dvejopo naudojimo prekių eksporto kontrolės projektų, finansuojamų pagal stabilumo priemonę įgyvendinimo agentūra. Atsižvelgiant į tai, kas išdėstyta pirmiau, pasirinkimas skirti BAFA Sąjungos veiklos, kuria remiamas Sutarties dėl prekybos ginklais įgyvendinimas trečiosiose šalyse, įgyvendinimo agentūra yra pagrįstas dėl jos sėkmingos patirties, kvalifikacijos ir būtinų ekspertinių žinių visose atitinkamos Sąjungos eksporto kontrolės veiklos srityse, susijusiose tiek su dvejopo naudojimo objektais, tiek su ginkluotės eksporto kontrole. Pasirinkus BAFA bus sudarytos palankesnės sąlygos nustatyti dvejopo naudojimo objektų eksporto ir su ginkluote susijusios eksporto kontrolės veiklos sričių sinergiją siekiant užtikrinti, kad su Sutarties dėl prekybos ginklais susijusi pagalba tinkamai papildytų jau suteiktą pagalbą pagal galiojančias dvejopo naudojimo objektų ir ginkluotės eksporto kontrolės pagalbos programas,

         PRIĖMĖ ŠĮ SPRENDIMĄ:
   1 straipsnis
   1.   Siekdama remti ankstyvą Sutarties dėl prekybos ginklais (SPG) įsigaliojimą ir įgyvendinimą, Sąjunga vykdo veiklą, kuria siekiama šių tikslų:

               —

               remti valstybes, kurios paprašo stiprinti jų ginkluotės perdavimo kontrolės sistemas, kad jos galėtų įgyvendinti SPG;

               —

               nacionaliniu ir regioniniu lygiais didinti atitinkamų nacionalinių ir regioninių valdžios institucijų bei pilietinės visuomenės suinteresuotųjų subjektų informuotumą apie SPG ir politinę atsakomybę, kad jie toliau dalyvautų įgyvendinant SPG.

         2.   Siekdama įgyvendinti 1 dalyje nurodytus tikslus, Sąjunga vykdo tokią projektų veiklą:

               a)

               padeda šalims paramos gavėjoms atitinkamais atvejais rengti, atnaujinti ir įgyvendinti atitinkamus teisės aktus ir administracines priemones, kuriomis siekiama sukurti ir vystyti veiksmingą ginkluotės perdavimo kontrolės sistemą pagal SPG reikalavimus;

               b)

               gilina šalių paramos gavėjų licencijavimo ir vykdymo užtikrinimo pareigūnų ekspertines žinias ir stiprina jų gebėjimus visų pirma dalydamasi geriausios praktikos pavyzdžiais, rengdama mokymus ir suteikdama prieigą prie atitinkamų informacijos šaltinių, kad būtų užtikrintas tinkamas ginkluotės perdavimo kontrolės įgyvendinimas ir vykdymo užtikrinimas;

               c)

               skatina tarptautinės prekybos ginklais skaidrumą, remdamasi SPG skaidrumo reikalavimais;

               d)

               skatina šalis paramos gavėjas nenutrūkstamai lakytis SPG, įtraukiant atitinkamus nacionalinius ir regioninius suinteresuotuosius subjektus, pavyzdžiui, nacionalinius parlamentus, kompetentingas regionines organizacijas ir pilietinės visuomenės atstovus, kurių ilgalaikis interesas – stebėti, kad SPG būtų įgyvendinama veiksmingai;

               e)

               siekdama remti visuotinį SPG taikymą, skatina platesnį suinteresuotumą SPG dirbdama su šalimis, kurios nesiėmė jokių veiksmų prisijungti prie SPG.

         Išsamus šioje dalyje nurodytos projektų veiklos aprašas pateikiamas priede.
   2 straipsnis
   1.   Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) yra atsakingas už šio sprendimo įgyvendinimą.
   2.   1 straipsnio 2 dalyje nurodytos projektų veiklos techninį įgyvendinimą atlieka Vokietijos federalinė ekonomikos ir eksporto kontrolės tarnyba (BAFA).
   3.   BAFA savo užduotį atlieka vyriausiojo įgaliotinio atsakomybe. Šiuo tikslu vyriausiasis įgaliotinis ir BAFA sudaro būtinus susitarimus.
   3 straipsnis
   1.   1 straipsnio 2 dalyje nurodytos projektų veiklos įgyvendinimui skiriama orientacinė finansavimo suma yra 5 200 000 EUR. Bendras numatomas viso projekto biudžetas yra 6 445 000 EUR. Ta numatomo biudžeto dalis, kuri nėra dengiama orientacine suma, dengiama Vokietijos Federacinės Respublikos Vyriausybės bendru finansavimu.
   2.   1 dalyje nurodyta orientacinė suma finansuojamos išlaidos tvarkomos laikantis Sąjungos bendrajam biudžetui taikomų procedūrų ir taisyklių.
   3.   Komisija prižiūri, kad 1 dalyje nurodytos išlaidos būtų tinkamai tvarkomos. Šiuo tikslu ji sudaro dotacijos susitarimą su BAFA. Tame susitarime numatoma, kad BAFA turi užtikrinti Sąjungos įnašo matomumą, proporcingą jo dydžiui.
   4.   Komisija siekia, kad 3 dalyje nurodytas dotacijos susitarimas būtų sudarytas kuo greičiau po šio sprendimo įsigaliojimo. Ji praneša Tarybai apie visus sunkumus, su kuriais susiduriama tame procese, ir dotacijos susitarimo sudarymo datą.
   4 straipsnis
   1.   Vyriausiasis įgaliotinis Tarybai pateikia šio sprendimo įgyvendinimo ataskaitą, parengtą remiantis reguliariai teikiamomis BAFA ataskaitomis. Ataskaitos yra Tarybos atliekamo vertinimo pagrindas.
   2.   Komisija teikia informaciją apie 1 straipsnio 2 dalyje nurodytos projektų įgyvendinimo veiklos finansinius aspektus.
   5 straipsnis
   Šis sprendimas įsigalioja jo priėmimo dieną.
   Jis nustoja galioti praėjus 36 mėnesiams nuo 3 straipsnio 3 dalyje nurodyto dotacijos susitarimo sudarymo dienos. Tačiau jis nustoja galioti 2014 m. birželio 17 d., jeigu prieš tą dieną nebuvo sudarytas toks dotacijos susitarimas.

      Priimta Briuselyje 2013 m. gruodžio 16 d.

            Tarybos vardu

            Pirmininkė

         C. ASHTON

      (1)  2009 m. sausio 19 d. Tarybos sprendimas 2009/42/BUSP dėl paramos ES veiklai siekiant trečiosiose šalyse pagal Europos saugumo strategiją remti procesą, kurio tikslas – Sutartis dėl prekybos ginklais (OL L 17, 2009 1 22, p. 39).

      (2)  2010 m. birželio 14 d. Tarybos sprendimas 2010/336/BUSP dėl ES veiklos pagal Europos saugumo strategiją remiant Sutarties dėl prekybos ginklais sudarymą (OL L 152, 2010 6 18, p. 14).

      (3)  2013 m. sausio 22 d. Tarybos sprendimas 2013/43/BUSP dėl tolesnės Sąjungos veiklos pagal Europos saugumo strategiją remiant derybas dėl Sutarties dėl prekybos ginklais (OL L 20, 2013 1 23, p. 53).

      (4)  2008 m. kovo 17 d. Tarybos bendrieji veiksmai 2008/230/BUSP dėl paramos ES veiklai, kuria siekiama trečiosiose šalyse skatinti ginklų eksporto kontrolę ir ES elgesio kodekse ginklų eksporto srityje nustatytų principų bei kriterijų laikymąsi (OL L 75, 2008 3 18, p. 81).

      (5)  2009 m. gruodžio 22 d. Tarybos sprendimas 2009/1012/BUSP dėl paramos ES veiklai, kuria siekiama trečiosiose šalyse skatinti ginklų eksporto kontrolę ir Tarybos bendrojoje pozicijoje 2008/944/BUSP nustatytų principų bei kriterijų laikymąsi (OL L 348, 2009 12 29, p. 16).

      (6)  2012 m. lapkričio 19 d. Tarybos sprendimas 2012/711/BUSP dėl Sąjungos veiklos, kuria siekiama trečiosiose šalyse skatinti ginklų eksporto kontrolę ir Bendrojoje pozicijoje 2008/944/BUSP nustatytų principų bei kriterijų laikymąsi, rėmimo (OL L 321, 2012 11 20, p. 62).

      (7)  2006 m. lapkričio 15 d. Europos Parlamento ir Tarybos reglamentas (EB) Nr. 1717/2006 nustatantis stabilumo priemonę (OL L 327, 2006 11 24, p. 1).

      (8)  2006 m. birželio 12 d. Tarybos bendrieji veiksmai 2006/419/BUSP, kuriais remiamas Jungtinių Tautų Saugumo Tarybos rezoliucijos Nr. 1540 (2004) įgyvendinimas ir atsižvelgiama į ES kovos su masinio naikinimo ginklų platinimu strategijos įgyvendinimą (OL L 165, 2006 6 17, p. 30).

      (9)  2008 m. gegužės 14 d. Tarybos bendrieji veiksmai 2008/368/BUSP, kuriais remiamas Jungtinių Tautų Saugumo Tarybos rezoliucijos 1540 (2004) įgyvendinimas ir atsižvelgiama į ES kovos su masinio naikinimo ginklų platinimu strategijos įgyvendinimą (OL L 127, 2008 5 15, p. 78).

      (10)  2013 m. liepos 22 d. Tarybos sprendimas 2013/391/BUSP, kuriuo remiamas Jungtinių Tautų Saugumo Tarybos rezoliucijos 1540 (2004) dėl masinio naikinimo ginklų ir jų siuntimo į taikinį priemonių neplatinimo įgyvendinimas praktikoje (OL L 198, 2013 7 23, p. 40).

      PRIEDAS

         1 STRAIPSNIO 2 DALYJE NURODYTA PROJEKTŲ VEIKLA

      1.   Bendra informacija ir pagal BUSP teikiamos paramos tikslingumo paaiškinimas

      Šis sprendimas grindžiamas ankstesniais Tarybos sprendimais, skirtais remti JT procesą, kurio tikslas – Sutartis dėl prekybos ginklais, ir propaguoti atsakingesnes ir skaidresnes ginkluotės eksporto kontrolės sistemas trečiosiose šalyse (1). Šią Sutartį 2013 m. balandžio 2 d. priėmė JT Generalinė Asamblėja; ji buvo pateikta pasirašyti 2013 m. birželio 3 d.
      Šios Sutarties skelbiamas tikslas – nustatyti kuo aukštesnius bendrus tarptautinius standartus tarptautinei prekybai įprastine ginkluote reguliuoti arba tokiam reguliavimui gerinti siekiant užkirsti kelią neteisėtai prekybai įprastine ginkluote, ją panaikinti ir užkirsti kelią jos nukreipimui. Jos skelbiamas siekis – prisidėti užtikrinant taiką, saugumą ir stabilumą tarptautiniu ir regioniniu lygiu, mažinant žmonių kančias ir skatinant Susitariančiųjų Šalių bendradarbiavimą, skaidrumą ir atsakingus veiksmus tarptautinės prekybos įprastine ginkluote srityje, taip didinant Susitariančiųjų Šalių tarpusavio pasitikėjimą. Sutarties tikslas ir siekis atitinka bendrą Sąjungos užmojį užsienio ir saugumo politikos srityje, įtvirtintą Europos Sąjungos sutarties 21 straipsnyje, ir išsamiau išdėstytą Europos saugumo strategijoje.
      JT Generalinei asamblėjai priėmus Sutartį dėl prekybos ginklais, Sąjunga nustatė tris pagrindinius su ja susijusius uždavinius: užtikrinti jos ankstyvą įsigaliojimą, veiksmingą įgyvendinimą ir, galiausiai, siekti jos visuotinio taikymo. Sprendžiant tuos uždavinius lemiama yra eksporto kontrolės pagalba ir informavimo veikla, todėl tai yra šio sprendimo kertiniai elementai.
      Kalbant apie eksporto kontrolės pagalbą, šiame sprendime numatyta sukurti tam tikrą skaičių tikslinių pagalbos programų, kurias vykdant šalims paramos gavėjoms bus padedama, taikant individualizuotą ir toli siekiantį metodą, įvykdyti SPG reikalavimus. Pagalba bus teikiama pagal pagalbos veiksmų planą, dėl kurio bus susitarta su šalimis paramos gavėjomis ir kuriame bus nurodyti veiksmų prioritetai, užtikrinta vietos politinė atsakomybė ir nurodytas įsipareigojimas siekti Sutarties ratifikavimo.
      Be tikslinių pagalbos programų, šiame sprendime numatyta ad hoc pagalbos veikla, kuria bus papildomos tikslinės pagalbos programos sprendžiant kitų šalių paramos gavėjų, turinčių ribotus ir aiškiai apibrėžtus poreikius, problemas. Ta ad hoc pagalbos veikla sudarys galimybes Sąjungai lanksčiai ir reaktyviai tenkinti pagalbos prašymus.
      Siekiant prisidėti prie šalių paramos gavėjų ginkluotės perdavimo kontrolės pastangų ilgalaikio tvarumo, šiuo sprendimu siekiama įtraukti suinteresuotuosius subjektus, pavyzdžiui, nacionalinius parlamentus, kompetentingas regionines organizacijas ir pilietinės visuomenės atstovus, kurių ilgalaikis interesas – stebėti, kad SPG būtų įgyvendinama veiksmingai.
      Galiausiai, kalbant apie visuotinio SPG taikymo uždavinį, šis sprendimas apima informavimo veiklos aspektą, kad būtų dirbama su visomis atitinkamomis šalimis. Pasirinkta informuoti tas šalis pasitelkiant kompetentingas regionines organizacijas, kurioms jos priklauso ir kurios vykdo veiklą, susijusią su ginkluotės perdavimo kontrole.
      Todėl šiuo sprendimu numatoma visapusiška pagalbos ir informavimo veiklos sistema, kad būtų tinkamai sprendžiami trys nustatyti uždaviniai. Aktyvi veikla sprendžiant tuos uždavinius atitinka ilgalaikę ir tvirtą Sąjungos ir jos valstybių narių paramą Sutarčiai dėl prekybos ginklais.
      2.   Bendri tikslai

      Pagrindinis šio sprendimo tikslas – remti valstybes, kurios paprašo stiprinti jų ginkluotės perdavimo kontrolės sistemas, kad galėtų veiksmingai įgyvendinti SPG. Pagal šią sistemą parengti veiksmai būtų vėliau nagrinėjami platesniame atitinkamų suinteresuotųjų subjektų įtraukimo ir kitų šalių informavimo veiklos kontekste. Konkrečiai kalbant, Sąjungos veiksmais bus užtikrintas:

                  a)

                  šalių paramos gavėjų ginkluotės perdavimo kontrolės gebėjimų sustiprinimas;

                  b)

                  atitinkamų suinteresuotųjų subjektų, pavyzdžiui, kompetentingų regioninių organizacijų, nacionalinių parlamentų ir pilietinės visuomenės atstovų, kurie ilgesniu laikotarpiu suinteresuoti Sutarties įgyvendinimo veiksmingumu, informuotumo ir politinės atsakomybės didinimas;

                  c)

                  kitų šalių informavimo veikla siekiant remti visuotinį Sutarties taikymą.

            3.   Projektų veiklos aprašymas

      3.1.   Ekspertų grupės įsteigimas

      3.1.1.   Projekto tikslas

      Ekspertų grupės įsteigimo tikslas – įgyvendinimo agentūrai suteikti aiškiai nustatytą, kompetentingą ir patikimą išteklių, skirtą tinkamai reaguoti į pagalbos prašymus ir remti vėliau vykdomą pagalbos veiklą. Steigiant tokią grupę taip pat siekiama skatinti valstybių narių eksporto kontrolės institucijas paskirti atitinkamus ekspertus, nes galimybė juos pasitelkti ir jų dalyvavimas pagalbos veikloje bus lemiamai svarbūs minėtos veiklos įgyvendinamumui.
      3.1.2.   Projekto aprašymas

      Įgyvendinimo agentūra įsteigs ekspertų grupę. Tie ekspertai vykdys pagalbos šalims paramos gavėjoms veiklą, parengtą pagal savo kompetencijos sritis ir šalių paramos gavėjų bei su jomis nustatytus poreikius.
      Rinkdamasi ekspertus, įgyvendinimo agentūra turėtų užtikrinti kuo platesnį geografinį atstovavimą. Ji turėtų pasitelkti atitinkamus ir galinčius dalyvauti ekspertus iš kitų Sąjungos eksporto kontrolės agentūrų. Taip pat ji turėtų skatinti dalyvauti ekspertus iš šalių, kurios neseniai sėkmingai sukūrė nacionalines ginkluotės perdavimo kontrolės sistemas, įskaitant tas, kurios sukurtos remiantis gauta tarptautine pagalba.
      Suburtos ekspertų grupės bendros žinios turėtų aprėpti visą ginkluotės perdavimo kontrolės nacionalinės sistemos taikymo sritį; visų pirma teisinius aspektus, licencijavimą, muitinę / vykdymo užtikrinimą, informuotumą, persekiojimą / sankcijas, ataskaitų teikimą / skaidrumą.
      3.2.   Pagal pagalbos veiksmų planą vykdomos individualizuotos nacionalinės pagalbos programos

      3.2.1.   Projekto tikslas

      Tikslinių pagalbos programų ir jų atitinkamų veiksmų planų tikslas – stiprinti šalių paramos gavėjų gebėjimus, siekiant pasauliniu mastu ir tvariai įvykdyti SPG reikalavimus. Veiksmų planu šaliai paramos gavėjai bus užtikrintas nuspėjamumas dėl to, kas planuojama pagalbos srityje, ir bus suplanuoti patobulinimai, kurių galima tikėtis jos ginkluotės perdavimo kontrolės srityje.
      3.2.2.   Projekto aprašymas

      Nacionalinės pagalbos programos bus sukurtos ne daugiau kaip dvylikai šalių paramos gavėjų. Per pirmus dvejus sprendimo įgyvendinimo metus bus pradėta vykdyti ne daugiau kaip dešimt įgyvendinimo pagalbos programų, kad Sąjunga galėtų reaguoti į vėlesniame etape pateiktus papildomus pagalbos prašymus.
      Tikslinės pagalbos programos turėtų būti rengiamos tokia tvarka:

                  a)

                  (įgyvendinimo agentūrai trečiosios šalies pateiktas) pagalbos prašymas siekiant įgyvendinti SPG. Šis prašymas turėtų būti kuo labiau pagrįstas, idealiu atveju jau iškart nustatant konkrečias tikslines sritis pagalbai gauti. Atitinkamais atvejais prašančioji šalis turėtų taip pat nurodyti iš kitų pagalbos teikėjų anksčiau gautą ir gaunamą pagalbą ir informuoti apie savo nacionalinę SPG įgyvendinimo strategiją;

                  b)

                  atsižvelgdamas į prašymo pagrindimo lygį ir 5.1 skirsnyje išdėstytus kriterijus, vyriausiasis įgaliotinis, bendradarbiaudamas su Tarybos Įprastinės ginkluotės eksporto darbo grupe (COARM) ir įgyvendinimo agentūra, nuspręs dėl prašančios šalies atitikties reikalavimams;

                  c)

                  jei pagalbos prašymas priimamas palankiai, įgyvendinimo agentūra surengs ekspertų įvertinimo vizitą. Vizitas turėtų būti rengiamas įgyvendinimo agentūrai ir pagalbos prašančiai trečiajai šaliai glaudžiai bendradarbiaujant, jame turėtų dalyvauti kai kurie kompetentingiausi ekspertai, pakviesti iš 3.1 skirsnyje nurodytos ekspertų grupės.
                  Ekspertų įvertinimo vizitas, kai įmanoma, gali būti rengiamas naudojant klausimynus ir renkant esamą informaciją; jo metu bus atliktas pirminis pagalbos prašančios šalies poreikių ir prioritetų įvertinimas. Visų pirma šiuo vizitu bus sudaryta galimybė su pagalba prašančia šalimi pasitikslinti, ko reikia veiksmingam SPG įgyvendinimui, ir palyginti tuos reikalavimus su šalies turimais ginkluotės perdavimo kontrolės ištekliais. Per šį pirminį ekspertų įvertinimo vizitą susirinks visos atitinkamos tos šalies agentūros ir suinteresuotieji subjektai ir bus nustatyti motyvuoti ir patikimi vietos partneriai.

                  d)

                  remdamasi ekspertų įvertinimo vizito rezultatais, įgyvendinimo agentūra parengs pagalbos veiksmų planą. Rengdama tokį pagalbos veiksmų planą įgyvendinimo agentūra atsižvelgs į su SPG susijusią pagalbą, kurią galimai teikia kitos organizacijos. Jeigu pagalbos prašanti šalis jau yra parengusi SPG nacionalinę įgyvendinimo strategiją, įgyvendinimo agentūra taip pat užtikrins, kad Sąjungos pagalbos veiksmų planas ją atitiktų;

                  e)

                  teikiant šio sprendimo 3 straipsnyje nustatytas finansines ir aprašomąsias ataskaitas, Komisijai teikiamos konkrečios ataskaitos apie ekspertų įvertinimo vizito rezultatus ir jais remiantis parengtą pagalbos veiksmų plano projektą;

                  f)

                  pagalbos veiksmų plano projektas bus pateiktas šaliai paramos gavėjai, kad būtų patvirtintas. Veiksmų planas bus individualizuotas šaliai paramos gavėjai ir jame bus nustatyti pagalbos prioritetai;

                  g)

                  veiksmų planas bus įgyvendinamas dalyvaujant atitinkamiems ekspertams iš ekspertų grupės ir prireikus kitiems suinteresuotiesiems subjektams.

            Atsižvelgiant į konkrečius atitinkamos šalies paramos gavėjos poreikius, sudarant veiksmų planą vadovaujamasi įprastiniu penkių ramsčių metodu, kuris tradiciškai naudojamas teikiant paramą strateginės prekybos kontrolės srityje (teisiniai klausimai; licencijavimas; muitinės / vykdymo užtikrinimas; informuotumas; sankcijos / persekiojimas). Be šių penkių įprastinių sričių, itin daug dėmesio bus skiriama ataskaitų teikimui ir skaidrumui.
      Pagalbos priemonių spektras visų pirma apims teisines peržiūras, mokymo seminarus, praktinius užsiėmimus, mokymosi vizitus ir internetinių įrankių bei informacijos šaltinių naudojimą. Įgyvendinimo agentūra šias priemones parinks pagal konkrečius poreikius ir prioritetus, nustatytus per ekspertų vizitą, laikydamasi sutarto veiksmų plano. Pagalbos priemonės, pasirinktos siekiant tinkamai patenkinti pagalbos prašymą, turėtų būti aiškiai nurodytos ir pagrįstos pagalbos veiksmų plane.
      3.3.   Individualios pagalbos ad hoc praktiniai užsiėmimai

      3.3.1.   Projekto tikslas

      Individualios pagalbos ad hoc praktinių užsiėmimų tikslas – sustiprinti šalių paramos gavėjų ginkluotės perdavimo kontrolės gebėjimus, siekiant tikslingai ir tinkamai įgyvendinti SPG reikalavimus. Tokia ad hoc pagalbos veikla suteiks galimybę ES lanksčiai ir reaktyviai tenkinti pagalbos prašymus, kuriuose nurodytas konkretus su veiksmingu SPG įgyvendinimu susijęs poreikis.
      3.3.2.   Projekto aprašymas

      Numatyta iki dešimties atskiroms šalims paramos gavėjoms skirtų dvidienių praktinių užsiėmimų, kurie bus rengiami atsižvelgiant į tikslinius pagalbos prašymus ir pareikštą susidomėjimą patobulinti vieną ar kelias konkrečias ginkluotės perdavimo kontrolės sistemos sritis.
      Per tuos praktinius užsiėmimus bus suteikta ribotos apimties individuali ir individualizuota pagalba; juose bus nagrinėjamas (-i) konkretus (-ūs) prašymą pateikusios šalies iškeltas (-i) klausimas (-ai), pavyzdžiui, perdavimo kontrolės teisės aktų peržiūra; geriausia praktika ataskaitų teikimo srityje; informacijos šaltiniai, svarbūs taikant SPG rizikos įvertinimo kriterijus; galutinio naudotojo kontrolė ir dokumentai; kt. Jie bus rengiami šalyse paramos gavėjose, o savo žiniomis dalysis ekspertai iš 3.1 skirsnyje nurodytos ekspertų grupės.
      Įgyvendinimo agentūra bus atsakinga už pagalbos prašymų priėmimą ir pranešimą apie juos vyriausiajam įgaliotiniui, kuris, pasikonsultavęs su COARM, nuspręs, kaip į juos reaguoti. Atlikdamas vertinimą vyriausiasis įgaliotinis visų pirma vadovausis 5.1 skirsnyje išdėstytais kriterijais, atsižvelgs į prašymo konkretumą, į tai, kaip jame identifikuojama (-os) aktuali (-ios) problema (-os), taip pat į geografinę pusiausvyrą.
      3.4.   Galimybė tikslinėms pagalbos programoms skirtus išteklius perkelti pagalbos ad hoc praktiniams užsiėmimams

      Tuo atveju, jeigu 3.2 skirsnyje numatytas maksimalus visaverčių tikslinių pagalbos programų skaičius nėra iki galo įgyvendintas, 3.3 skirsnyje numatytų praktinių užsiėmimų skaičius gali būti padidintas iki dvidešimties.
      Vyriausiasis įgaliotinis ir Komisija, palaikydami ryšius su Įprastinės ginkluotės eksporto darbo grupe (COARM), kas šešis mėnesius peržiūrės su tikslinėmis pagalbos programomis susijusią esamą padėtį, siekdami įvertinti galimybes individualios pagalbos praktinių užsiėmimų skaičių padidinti proporcingai tikslinių pagalbos programų neįgyvendinimo mastui.
      3.5.   Šalių, gaunančių su SPG susijusią pagalbą, konferencija

      3.5.1.   Projekto tikslas

      Konferencijos tikslas – didinti atitinkamų suinteresuotųjų subjektų, pavyzdžiui, kompetentingų regioninių organizacijų, nacionalinių parlamentų ir pilietinės visuomenės atstovų, kurie ilgesniu laikotarpiu yra suinteresuoti Sutarties įgyvendinimo veiksmingumu, informuotumą ir politinę atsakomybę.
      3.5.2.   Projekto aprašymas

      Projektas bus įgyvendinamas kaip dviejų dienų konferencija, kuri turi būti surengta artėjant šio Sprendimo įgyvendinimo laikotarpio pabaigai. Šioje konferencijoje susirinks šalių, kurios buvo paramos gavėjos vykdant 3.2 skirsnyje nurodytas tikslines pagalbos programas ir 3.3 skirsnyje nurodytą ad hoc pagalbos veiklą, atitinkami atstovai.
      Konferencija sudarys palankesnes sąlygas šalims paramos gavėjoms keistis patirtimi, informuoti apie savo poziciją SPG atžvilgiu ir SPG ratifikavimo bei įgyvendinimo padėtį, taip pat suteiks galimybę pasidalyti atitinkama informacija su nacionalinių parlamentų ir pilietinės visuomenės atstovais.
      Todėl konferencijoje turėtų taip pat dalyvauti:

                  —

                  diplomatinis ir karinis / gynybos personalas iš šalių paramos gavėjų, visų pirma valdžios institucijos, atsakingos už nacionalinę politiką dėl SPG;

                  —

                  techninis ir teisėsaugos personalas iš šalių paramos gavėjų, visų pirma licencijuojančių institucijų, muitinių ir teisėsaugos pareigūnai;

                  —

                  nacionalinių, regioninių ir tarptautinių organizacijų, dalyvaujančių teikiant pagalbą, atstovai, taip pat šalių, suinteresuotų teikti arba gauti pagalbą strateginės prekybos kontrolės srityje, atstovai;

                  —

                  atitinkamų tarptautinių ir nevyriausybinių organizacijų (NVO), analitinių centrų, nacionalinių parlamentų ir pramonės atstovai.

            Numatoma, kad seminare dalyvaus iki 80 dalyvių. Dėl jos vietos ir galutinio pakviestų šalių bei organizacijų sąrašo nuspręs vyriausiasis įgaliotinis konsultuodamasis su COARM, remdamasis įgyvendinimo agentūros pateiktu pasiūlymu.
      3.6.   Regioniniai seminarai

      3.6.1.   Projekto tikslas

      Regioniniai seminarai suteiks galimybę informuoti kitas šalis, siekiant remti visuotinį Sutarties taikymą. Juos rengiant taip pat bus remiamas atrinktų regioninių organizacijų įsitraukimas į SPG įgyvendinimą ir suinteresuotumas propaguoti SPG visose jų atitinkamose valstybėse narėse.
      3.6.2.   Projekto aprašymas

      Projektas bus įgyvendinamas kaip penki dvidieniai seminarai, kuriuose daugiausia dėmesio bus skiriama SPG įsigaliojimo proceso padėčiai ir susijusiems įgyvendinimo klausimams.
      Seminarai suteiks galimybę šalims, gaunančioms pagalbą ginkluotės perdavimo kontrolės srityje, pasidalyti nuomonėmis bei patirtimi ir įvertinti, kaip tokia pagalba yra susijusi su atitinkamos regioninės organizacijos vykdoma veikla. Juose taip pat bus skiriamas ypatingas dėmesys:

                  —

                  Pietų–Pietų bendradarbiavimo, kuriant ir plėtojant ginkluotės perdavimo kontrolės sistemas, patirčiai ir galimybėms;

                  —

                  SPG ir kitų atitinkamų JT priemonių, visų pirma JT programos dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo, tarpusavio papildomumui.

            Seminarai bus surengti per pirmuosius aštuoniolika Tarybos sprendimo įgyvendinimo mėnesių ir bus skirti šioms regioninėms organizacijoms bei jų atitinkamoms valstybėms narėms:

                  —

                  Jungtinių Tautų regioniniam taikos ir nusiginklavimo Azijos ir Ramiojo vandenyno šalyse centrui (UNRCPD);

                  —

                  Jungtinių Tautų regioniniam taikos ir nusiginklavimo Afrikoje centrui (UNREC);

                  —

                  Jungtinių Tautų regioniniam taikos, nusiginklavimo ir plėtros Lotynų Amerikos ir Karibų jūros šalyse centrui (UNLIREC);

                  —

                  Vakarų Afrikos valstybių ekonominei bendrijai (VAVEB);

                  —

                  Europos saugumo ir bendradarbiavimo organizacijai (ESBO).

            Jei įmanoma, pageidautina, kad seminarai būtų rengiami šalyje, gaunančioje pagalbą pagal tikslinę pagalbos programą. Jei paaiškėtų, kad tai neįmanoma, seminaro vietą turėtų nustatyti vyriausiasis įgaliotinis konsultuodamasis su COARM.
      Regioniniuose seminaruose taip pat turėtų dalyvauti:

                  a)

                  diplomatinis ir karinis / gynybos personalas iš regiono šalių, visų pirma valdžios institucijos, atsakingos už nacionalinę politiką dėl SPG;

                  b)

                  techninis ir teisėsaugos personalas iš regiono šalių, visų pirma licencijuojančių institucijų, muitinių ir teisėsaugos pareigūnai;

                  c)

                  tarptautinių ir regioninių organizacijų, regioninių NVO, analitinių centrų, nacionalinių parlamentų ir vietos / regionų pramonės atstovai;

                  d)

                  nacionaliniai ir tarptautiniai įprastinės ginkluotės perdavimo kontrolės klausimų techniniai ekspertai, įskaitant Sąjungos ekspertus ir pramonės atstovus.

            Numatoma, kad kiekviename iš seminarų dalyvaus iki 70 dalyvių.
      4.   Ryšys su kita pagalbos veikla, susijusia su eksporto kontrole

      4.1.   Koordinavimas su kita Sąjungos pagalbos veikla eksporto kontrolės srityje

      Remiantis ankstesnės veiklos patirtimi ir šiuo metu vykdoma pagalbos veikla tiek dvejopo naudojimo prekių, tiek įprastinės ginkluotės eksporto kontrolės srityje, teikiant su SPG susijusią pagalbą trečiosioms šalims turėtų būti siekiama kuo didesnės sinergijos ir papildomumo, siekiant užtikrinti, kad Sąjungos veikla būtų kuo veiksmingesnė bei nuoseklesnė ir kad ją vykdant nebūtų be reikalo dubliuojami veiksmai.
      4.2.   Koordinavimas su kita susijusia pagalbos veikla

      Įgyvendinimo agentūra turėtų itin atidžiai atsižvelgti į su SPG susijusią veiklą, vykdomą pagal JT programą dėl neteisėtos prekybos šaulių ir lengvaisiais ginklais visais jos aspektais prevencijos, kovos su ja ir jos panaikinimo, jos Įgyvendinimo paramos sistemą (PoA-ISS), JT STR 1540 (2004) ir JT pasitikėjimo priemonę bendradarbiavimui ginkluotės reguliavimo srityje remti (UNSCAR). Įgyvendinimo agentūra atitinkamais atvejais turėtų palaikyti ryšius su šiais paramos teikėjais, kad būtų išvengta pastangų dubliavimo ir būtų užtikrintas kuo didesnis nuoseklumas bei papildomumas.
      4.3.   Pietų–Pietų bendradarbiavimo eksporto kontrolės srityje skatinimas atitinkamomis Sąjungos priemonėmis

      Projektu turėtų būti siekiama didinti šalių, gaunančių pagalbą pagal šį sprendimą, informuotumą apie Sąjungos priemones, kuriomis gali būti remiamas Pietų–Pietų bendradarbiavimas eksporto kontrolės srityje. Šiuo atžvilgiu, vykdant 3.2 ir 3.3 skirsniuose numatytą paramos veiklą, turėtų būti informuojama apie turimas priemones, pavyzdžiui, ES ChBRB kompetencijos centrų iniciatyvą, ir skatinama jomis naudotis.
      5.   Paramos gavėjai

      5.1.   Paramos gavėjai SPG srities tikslinių pagalbos programų ir ad hoc pagalbos praktinių užsiėmimų atveju

      Vykdant 3.2 ir 3.3 skirsniuose nurodytą projektų veiklą parama gali būti teikiama valstybėms, kurios prašo pagalbos siekdamos įgyvendinti SPG, ir kurios bus atrinktos remiantis, inter alia, šiais kriterijais:

                  —

                  SPG pasirašymas ir šaliai taikomų tarptautinių dokumentų, susijusių su prekyba ginklais ir ginkluotės perdavimo kontrole, įgyvendinimo padėtis;

                  —

                  tikimybė, kad pagalbos veikla duos sėkmingų rezultatų siekiant SPG ratifikavimo;

                  —

                  galimos jau gautos arba planuojamos pagalbos dvejopo naudojimo objektų ir ginkluotės perdavimo kontrolės srityje įvertinimas;

                  —

                  šalies svarba pasaulinės prekybos ginklais požiūriu;

                  —

                  šalies svarba Sąjungos saugumo interesų požiūriu;

                  —

                  atitiktis oficialios pagalbos vystymuisi (OPV) reikalavimams.

            5.2.   Paramos gavėjai regioninių seminarų atveju

      Regioninių seminarų atveju paramos gavėjos gali būti valstybės, priklausančios 3.6.2 skirsnyje nurodytoms regioninėms organizacijoms arba patenkančios į jų veiklos sritį.
      Šalis, kviečiamas dalyvauti kiekviename seminare, ir seminarų dalyvius galutinai atrinks vyriausiasis įgaliotinis, pasikonsultavęs su Įprastinės ginkluotės eksporto darbo grupe (COARM), remdamasis įgyvendinimo agentūros pateiktu pasiūlymu.
      6.   Įgyvendinantis subjektas

      Šio Tarybos sprendimo įgyvendinimas bus pavestas BAFA. Atitinkamais atvejais BAFA partneriai bus valstybių narių eksporto kontrolės agentūros, atitinkamos regioninės ir tarptautinės organizacijos, analitiniai centrai, mokslinių tyrimų institutai ir NVO.
      BAFA turi didžiausios patirties, susijusios su pagalbos perdavimo kontrolės srityje teikimu ir informavimo veiklos vykdymu. Ji yra sukaupusi tokią patirtį visose strateginės perdavimo kontrolės srityse, susijusiose su ChBRB aspektais, dvejopo naudojimo objektais ir ginkluote.
      Kalbant apie pagalbą ginkluotės perdavimo kontrolės srityje ir informavimo veiklą, BAFA sėkmingai baigė įgyvendinti Sprendimą 2009/1012/BUSP. Šiuo metu BAFA yra atsakinga už Sprendimo 2012/711/BUSP įgyvendinimą; šiuo sprendimu tęsiama pagal Sprendimą 2009/1012/BUSP vykdyta veikla ir siekiama stiprinti šalių paramos gavėjų ginkluotės eksporto kontrolės sistemas, didinant jų skaidrumą ir atitiktį atsakomybės principui, kaip numatyta pagal Bendrąją poziciją 2008/944/BUSP nustatytoje Sąjungos sistemoje.
      Kalbant apie dvejopo naudojimo ir ChBRB srities prekes, BAFA yra pagal stabilumo priemonę finansuojamos dabartinės programos, skirtos pagalbai ir informavimo veiklai dvejopos paskirties eksporto kontrolės srityje, įgyvendinimo agentūra ir vykdydama šią funkciją yra išsamiai susipažinusi su šalių, kurias ši programa apima, perdavimo kontrolės sistemomis. Šios žinios toliau gilinamos toliau įgyvendinant su perdavimo kontrole susijusius projektus pagal stabilumo priemonę, kurioje BAFA dalyvauja, pavyzdžiui, ES ChBRB kompetencijos centrų iniciatyvą.
      Bendras rezultatas yra tas, kad BAFA turi išskirtinių galimybių identifikuoti šalių, kurios galėtų gauti naudos iš šiame sprendime nustatytos paramos SPG įgyvendinimui veiklos, perdavimo kontrolės sistemų privalumus ir trūkumus. Todėl ji geriausiai gali sudaryti palankias sąlygas įvairių pagalbos programų sinergijai ir išvengti bereikalingo dubliavimo.
      Kadangi dvejopo naudojimo objektų eksporto kontrolės teisės aktai, administracinės procedūros, vykdymo užtikrinimo ištekliai ir administracinės įstaigos apima ir įprastinės ginkluotės eksporto sritį, pagrindinė užduotis vykdant su SPG susijusią pagalbos veiklą bus atsižvelgti į jau teikiamą pagalbą dvejopos paskirties prekių ir ChBRB rizikos švelninimo srityse. Pasirinkus BAFA, padedama užtikrinti, kad su SPG susijusi parama tinkamai papildytų paramą, jau teikiamą pagal esamas pagalbos programas, susijusias su dvejopo naudojimo objektais, ChBRB rizikos švelninimu ir ginkluotės eksporto kontrole.
      7.   Sąjungos matomumas ir galimybė gauti pagalbinę medžiagą

      Pagal projektą parengtoje medžiagoje bus užtikrintas Sąjungos matomumas, visų pirma naudojant logotipą ir grafinę formą, dėl kurių susitarta Sprendimo 2012/711/BUSP įgyvendinimo tikslais.
      Šiame sprendime nustatytos su SPG susijusios pagalbos veiklos tikslais bus propaguojamas Sprendime 2012/711/BUSP numatytas interneto portalas, kuris šiuo metu kuriamas.
      Todėl įgyvendinimo agentūra interneto portale turėtų informuoti apie atitinkamą jos vykdomą pagalbos veiklą ir skatinti naudotis portalo techniniais ištekliais informacijai gauti. Propaguodama interneto portalą ji turėtų užtikrinti Sąjungos matomumą.
      8.   Poveikio vertinimas

      Užbaigus visą šiame sprendime nustatytą veiklą turėtų būti techniškai įvertintas jo poveikis. Remdamasis įgyvendinimo agentūros pateikta informacija ir ataskaitomis, poveikio vertinimą atliks vyriausiasis įgaliotinis, bendradarbiaudamas su Įprastinės ginkluotės eksporto darbo grupe (COARM) ir atitinkamais atvejais su Sąjungos delegacijomis šalyse paramos gavėjose ir kitais atitinkamais suinteresuotaisiais subjektais.
      Šalių, gavusių paramą pagal tikslines pagalbos programas, atveju atliekant poveikio vertinimą ypatingas dėmesys turėtų būti skiriamas SPG ratifikavusių šalių skaičiui ir jų ginkluotės perdavimo kontrolės gebėjimų plėtotei. Toks šalių paramos gavėjų ginkluotės perdavimo kontrolės gebėjimų įvertinimas turėtų visų pirma apimti atitinkamų nacionalinių taisyklių rengimą ir priėmimą, gebėjimą teikti ataskaitas apie ginkluotės eksportą bei importą ir įgaliojimų suteikimą atitinkamai už ginkluotės perdavimo kontrolę atsakingai administracijai.
      9.   Ataskaitų teikimas

      Įgyvendinimo agentūra reguliariai rengs ataskaitas (įskaitant po kiekvienos iš veiklų užbaigimo parengiamą ataskaitą). Ataskaitos turėtų būti pateiktos vyriausiajam įgaliotiniui ne vėliau kaip per šešias savaites nuo atitinkamos veiklos užbaigimo.

         (1)  Žiūrėti: Sprendimas 2010/336/BUSP; Sprendimas 2013/43/BUSP; Sprendimas 2009/1012/BUSP; ir Sprendimas 2012/711/BUSP.


title: 2010/108/CFSP: 2010 m. vasario 22 d. Tarybos sprendimas 2010/108/BUSP dėl Europos Sąjungos specialiojo įgaliotinio Moldovos Respublikoje įgaliojimų termino pratęsimo

text:
23.2.2010

               LT

               Europos Sąjungos oficialusis leidinys

               L 46/12

         TARYBOS SPRENDIMAS 2010/108/BUSP
   2010 m. vasario 22 d.
   dėl Europos Sąjungos specialiojo įgaliotinio Moldovos Respublikoje įgaliojimų termino pratęsimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2007 m. vasario 15 d. Taryba priėmė Bendruosius veiksmus 2007/107/BUSP (1) dėl Kálmán MIZSEI skyrimo Europos Sąjungos specialiuoju įgaliotiniu (toliau – ES specialusis įgaliotinis) Moldovos Respublikoje.

               (2)

               2009 m. vasario 16 d. Taryba priėmė Bendruosius veiksmus 2009/132/BUSP (2), pratęsiančius ES specialiojo įgaliotinio įgaliojimų terminą iki 2010 m. vasario 28 d.

               (3)

               ES specialiojo įgaliotinio įgaliojimų terminas turėtų būti pratęstas iki 2010 m. rugpjūčio 31 d. Tačiau ES specialiojo įgaliotinio įgaliojimai gali būti atšaukti anksčiau, jeigu Sąjungos vyriausiajam įgaliotiniui užsienio reikalams ir saugumo politikai (toliau – vyriausiasis įgaliotinis) rekomendavus Taryba taip nusprendžia įsigaliojus sprendimui, kuriuo įsteigiama Europos išorės veiksmų tarnyba.

               (4)

               ES specialusis įgaliotinis vykdys savo įgaliojimus tokioje situacijoje, kuri gali pablogėti ir kurios metu gali būti pakenkta bendros užsienio ir saugumo politikos tikslams, nustatytiems Sutarties 21 straipsnyje,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   ES specialiojo įgaliotinio Moldovos Respublikoje Kálmán MIZSEI įgaliojimų terminas pratęsiamas iki 2010 m. rugpjūčio 31 d. ES specialiojo įgaliotinio įgaliojimai gali būti atšaukti anksčiau, jeigu vyriausiajam įgaliotiniui rekomendavus Taryba taip nusprendžia įsigaliojus sprendimui, kuriuo įsteigiama Europos išorės veiksmų tarnyba.
   2 straipsnis
   Politikos tikslai
   1.   ES specialiojo įgaliotinio įgaliojimai grindžiami Europos Sąjungos (ES) politikos tikslais Moldovos Respublikoje. Šie tikslai yra:

               a)

               prisidėti taikiai sprendžiant Padnestrės konfliktą ir įgyvendinant tokį susitarimą, remiantis perspektyviu sprendimu, gerbiant Moldovos Respublikos suverenitetą ir teritorinį vientisumą, atsižvelgiant į tarptautiniu mastu pripažintas jos sienas;

               b)

               prisidėti stiprinant demokratiją, teisinę valstybę ir pagarbą visų Moldovos Respublikos piliečių žmogaus teisėms bei pagrindinėms laisvėms;

               c)

               skatinti gerus bei glaudžius Moldovos Respublikos ir Sąjungos santykius, pagrįstus bendromis vertybėmis ir interesais, kaip numatyta Europos kaimynystės politikos (EKP) veiksmų plane;

               d)

               padėti kovoti su prekyba žmonėmis, ginklais ir kitomis prekėmis, išvežamomis iš Moldovos Respublikos bei vežamomis per ją;

               e)

               prisidėti prie stabilumo ir bendradarbiavimo regione stiprinimo;

               f)

               didinti Sąjungos veiksmingumą ir matomumą Moldovos Respublikoje ir regione;

               g)

               didinti pasienio ir muitinės kontrolės bei pasienio stebėjimo veiklos veiksmingumą Moldovos Respublikoje ir Ukrainoje prie jų bendros sienos, ypatingą dėmesį skiriant Padnestrės regionui, visų pirma pasitelkus ES misiją pasienyje.

         2.   ES specialusis įgaliotinis remia vyriausiojo įgaliotinio darbą Moldovos Respublikoje ir regione.
   3 straipsnis
   Įgaliojimai
   1.   Kad būtų pasiekti politikos tikslai, ES specialiajam įgaliotiniui suteikiami šie įgaliojimai:

               a)

               stiprinti Sąjungos paramą sprendžiant Padnestrės konfliktą, remiantis sutartais Sąjungos politikos tikslais ir glaudžiai bendradarbiaujant su ESBO, atstovaujant Sąjungą tinkamais kanalais ir nustatytuose forumuose bei plėtojant ir palaikant glaudžius ryšius su visais atitinkamais dalyviais;

               b)

               prireikus padėti rengti Sąjungos paramą, skirtą pagaliau išspręsti konfliktą;

               c)

               įdėmiai sekti politinius įvykius Moldovos Respublikoje, įskaitant Padnestrės regioną, plėtojant ir palaikant glaudžius ryšius su Moldovos Respublikos Vyriausybe ir kitais vietos veikėjais, bei siūlyti atitinkamas Sąjungos konsultacijas ir pagalbą;

               d)

               padėti toliau plėtoti Sąjungos politiką, susijusią su Moldovos Respublika ir regionu, visų pirma susijusią su konfliktų prevencija ir jų sprendimu;

               e)

               pasitelkus paramos grupę, kuriai vadovauja ES specialiojo įgaliotinio vyriausiasis patarėjas politikos klausimais:

                           i)

                           užtikrinti su Moldovos bei Ukrainos valstybių siena susijusių įvykių ir veiklos politinę apžvalgą;

                           ii)

                           analizuoti Moldovos Respublikos ir Ukrainos politinį įsipareigojimą gerinti sienos valdymą;

                           iii)

                           skatinti Moldovos Respublikos ir Ukrainos bendradarbiavimą pasienio klausimais, taip pat siekiant sukurti išankstines sąlygas Padnestrės konflikto sprendimui;

               f)

               prisidėti įgyvendinant ES žmogaus teisių politiką ir ES žmogaus teisių gaires, visų pirma gaires dėl vaikų ir moterų konfliktų paveiktose vietovėse, ypač stebint pokyčius šioje srityje ir į juos reaguojant.

         2.   Vykdydamas savo įgaliojimus ES specialusis įgaliotinis nuolat apžvelgia visą Sąjungos veiklą, visų pirma atitinkamus EKP veiksmų plano aspektus.
   4 straipsnis
   Įgaliojimų įgyvendinimas
   1.   ES specialusis įgaliotinis yra atsakingas už įgaliojimų vykdymą, jo veiklą prižiūrint vyriausiajam įgaliotiniui.
   2.   Politinis ir saugumo komitetas (PSK) palaiko ypatingus ryšius su ES specialiuoju įgaliotiniu, o su Taryba bendraujama pirmiausia pasitelkus šį komitetą. PSK teikia ES specialiajam įgaliotiniui strategines konsultacijas ir politines nuorodas pagal jo įgaliojimus, nepažeisdamas vyriausiojo įgaliotinio įgaliojimų.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu nuo 2010 m. kovo 1 d. iki 2010 m. rugpjūčio 31 d. susijusioms išlaidoms padengti skiriama orientacinė finansavimo suma yra 1 025 000 EUR.
   2.   Iš 1 dalyje numatytos sumos finansuojamos išlaidos padengiamos nuo 2010 m. kovo 1 d. Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis atsiskaito Komisijai.
   6 straipsnis
   Darbuotojų grupės struktūra ir sudėtis
   1.   Neviršydamas savo įgaliojimų ir turimų atitinkamų finansinių išteklių, ES specialusis įgaliotinis sudaro savo darbuotojų grupę. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie savo darbuotojų grupės sudėtį.
   2.   Valstybės narės ir Sąjungos institucijos gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą darbuotojams, kuriuos valstybė narė ar Sąjungos institucija komandiruoja dirbti su ES specialiuoju įgaliotiniu, moka ta valstybė narė arba atitinkama Sąjungos institucija. Valstybių narių į Tarybos generalinį sekretoriatą komandiruoti ekspertai taip pat gali būti priskirti ES specialiajam įgaliotiniui. Pagal sutartį pasamdyti kitų šalių darbuotojai turi turėti vienos iš valstybių narių pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei arba Sąjungos institucijai ir vykdo savo pareigas bei veikia ES specialiojo įgaliotinio įgaliojimų labui.
   7 straipsnis
   ES specialiojo įgaliotinio ir jo personalo privilegijos ir imunitetai
   Atitinkamai su priimančiąja (-iosiomis) šalimi (-imis) susitariama dėl ES specialiojo įgaliotinio misijos ir jo personalo narių užduočių įvykdymui ir sklandžiam darbui užtikrinti būtinų privilegijų, imunitetų ir papildomų garantijų. Valstybės narės ir Komisija šiuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir jo grupės nariai laikosi saugumo principų ir būtiniausių standartų, nustatytų 2001 m. kovo 19 d. Tarybos sprendimu 2001/264/EB dėl Tarybos saugumo nuostatų patvirtinimo (3), visų pirma dirbdami su ES įslaptinta informacija.
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacija ir (arba) valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, imasi visų praktiškai įgyvendinamų priemonių tiesiogiai jam pavaldaus personalo saugumui užtikrinti visų pirma:

               a)

               sudarydamas Tarybos generalinio sekretoriato rekomendacijomis pagrįstą konkrečios misijos saugumo planą, į jį įtraukdamas konkrečios misijos fizines, organizacines ir procedūrines saugumo priemones, reglamentuojančias personalo saugaus atvykimo į misijos teritoriją ir judėjimo toje teritorijoje valdymą, o taip pat saugumo incidentų valdymą ir įskaitant misijos nenumatytų atvejų bei evakuacijos planą;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl misijos teritorijoje esančių sąlygų;

               c)

               užtikrindamas, kad prieš atvykstant arba atvykus į misijos teritoriją visiems jo grupės nariams, kurie turi būti dislokuoti už Sąjungos ribų, įskaitant vietoje pasamdytus darbuotojus, būtų organizuotas atitinkamas mokymas saugumo klausimais, atsižvelgiant į Tarybos generalinio sekretoriato nustatytą rizikos lygį misijos teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir vyriausiajam įgaliotiniui, Tarybai bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios laikotarpio vidurio ir įgaliojimų vykdymo ataskaitų dalį.

         11 straipsnis
   Ataskaitos
   ES specialusis įgaliotinis vyriausiajam įgaliotiniui ir PSK reguliariai teikia ataskaitas žodžiu ir raštu. ES specialusis įgaliotinis taip pat prireikus teikia ataskaitas Tarybos darbo grupėms. Reguliariai teikiamos ataskaitos raštu platinamos per COREU tinklą. Vyriausiajam įgaliotiniui ar PSK rekomendavus, ES specialusis įgaliotinis gali teikti ataskaitas Užsienio reikalų tarybai.
   12 straipsnis
   Koordinavimas
   1.   ES specialusis įgaliotinis remia visuotinį Sąjungos politinių veiksmų koordinavimą. Jis padeda užtikrinti, kad visos Sąjungos priemonės veiksmų vietoje veiktų suderintai siekiant Sąjungos politikos tikslų. ES specialiojo įgaliotinio veikla prireikus derinama su pirmininkaujančios valstybės narės ir Komisijos veikla bei su kitų tame regione veikiančių ES specialiųjų įgaliotinių veikla. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Veiksmų vietoje glaudus ryšys palaikomas su Sąjungos delegacijos vadovu ir valstybių narių atstovybių vadovais. Jie deda visas įmanomas pastangas padėdami ES specialiajam įgaliotiniui vykdyti savo įgaliojimus. ES specialusis įgaliotinis taip pat palaiko ryšius su kitais veiksmų vietoje esančiais tarptautiniais ir regioniniais veikėjais.
   13 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos parama regionui yra nuolat peržiūrimi. Pasibaigus įgaliojimų terminui ES specialusis įgaliotinis pateikia vyriausiajam įgaliotiniui, Tarybai ir Komisijai įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.
   Jis taikomas nuo 2010 m. kovo 1 d.
   15 straipsnis
   Paskelbimas
   Šis sprendimas skelbiamas Europos Sąjungos oficialiajame leidinyje.

      Priimta Briuselyje 2010 m. vasario 22 d.

            Tarybos vardu

            Pirmininkě

         C. ASHTON

      (1)  OL L 46, 2007 2 16, p. 59.

      (2)  OL L 46, 2009 2 17, p. 50.

      (3)  OL L 101, 2001 4 11, p. 1.


title: ELPA priežiūros institucijos sprendimas dėl Lichtenšteino valstybės 2,9 mln. CHF vertės įnašo į fondą Personalstiftung Ferdinand Frick AG

text:
18.9.2008

               LT

               Europos Sąjungos oficialusis leidinys

               C 239/8

         ELPA priežiūros institucijos sprendimas dėl Lichtenšteino valstybės 2,9 mln. CHF vertės įnašo į fondą „Personalstiftung Ferdinand Frick AG“
   (2008/C 239/06)
   ELPA priežiūros institucija mano, kad toliau nurodyta priemonė nėra valstybės pagalba pagal EEE susitarimo 61 straipsnio 1 dalį.

               Priėmimo data:

               2008 m. kovo 12 d.

               ELPA valstybė:

               Lichtenšteinas

               Bylos Nr.:

               60 953

               Pavadinimas:

               Lichtenšteino valstybės 2,9 mln. CHF vertės įnašas į fondą „Personalstiftung Ferdinand Frick AG“

               Tikslas:

               Užtikrinti, kad po bendrovės „Ferdinand Frick AG“ bankroto būtų patenkinti visi anksčiau nepatenkinti apdraustųjų darbuotojų prašymai pensijoms gauti

               Teisinis pagrindas:

               Lichtenšteino vyriausybės įstatymo projektas 79/2006

               Trukmė:

               —

         Autentišką sprendimo tekstą be konfidencialių duomenų galima rasti tinklalapyje adresu:
   http://www.eftasurv.int/fieldsofwork/fieldstateaid/stateaidregistry/


title: 2010 m. kovo 12 d. Tarybos sprendimas dėl Europos Sąjungos ir Farerų Vyriausybės susitarimo dėl mokslinio ir technologinio bendradarbiavimo, kuriuo Farerų Salos prisijungia prie Sąjungos septintosios mokslinių tyrimų ir plėtros bendrosios programos (2007–2013 m.), pasirašymo Sąjungos vardu ir laikino taikymo

text:
17.9.2010

               LT

               Europos Sąjungos oficialusis leidinys

               L 245/1

         TARYBOS SPRENDIMAS
   2010 m. kovo 12 d.
   dėl Europos Sąjungos ir Farerų Vyriausybės susitarimo dėl mokslinio ir technologinio bendradarbiavimo, kuriuo Farerų Salos prisijungia prie Sąjungos septintosios mokslinių tyrimų ir plėtros bendrosios programos (2007–2013 m.), pasirašymo Sąjungos vardu ir laikino taikymo
   (2010/558/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 186 straipsnį kartu su 218 straipsnio 5 dalies pirmos pastraipos pirmu sakiniu,
   atsižvelgdama į Europos Komisijos pasiūlymą,
   kadangi:

               (1)

               Komisija Bendrijos vardu su Farerų Vyriausybe derėjosi dėl Susitarimo dėl mokslinio ir technologinio bendradarbiavimo (toliau – Susitarimas), kuriame numatyta, kad jis bus laikinai taikomas nuo 2010 m. sausio 1 d. Laikinai taikant Susitarimą Farerų subjektams būtų suteikta galimybė dalyvauti 2010 m. sausio mėn. planuojamuose skelbti kvietimuose teikti paraiškas pagal Sąjungos septintąją bendrąją programą.

               (2)

               Per derybas susitarta dėl Susitarimo, kuris buvo parafuotas 2009 m. liepos 13 d.

               (3)

               Kol bus baigtos Susitarimo sudarymui būtinos procedūros, jis turėtų būti pasirašytas ir laikinai taikomas,

         PRIĖMĖ ŠĮ SPRENDIMĄ:
   1 straipsnis
   Europos Sąjungos vardu patvirtinamas Europos Sąjungos ir Farerų Vyriausybės susitarimo dėl mokslinio ir technologinio bendradarbiavimo, kuriuo Farerų Salos prisijungia prie Sąjungos septintosios mokslinių tyrimų ir plėtros bendrosios programos (2007–2013 m.), pasirašymas su sąlyga, kad minėtas Susitarimas bus sudarytas.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą su sąlyga, kad jis bus sudarytas.
   3 straipsnis
   Susitarimas laikinai taikomas nuo 2010 m. sausio 1 d. tol, kol bus baigtos jo sudarymui būtinos procedūros.
   4 straipsnis
   Šis sprendimas įsigalioja jo priėmimo dieną.
   5 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje 2010 m. kovo 12 d.

            Tarybos vardu

            Pirmininkas

         J. BLANCO

    ---documentbreak---

               17.9.2010

               LT

               Europos Sąjungos oficialusis leidinys

               L 245/2

         Europos Sąjungos ir Farerų Vyriausybės
   SUSITARIMAS
   dėl mokslinio ir technologinio bendradarbiavimo
   EUROPOS SĄJUNGA
   (toliau – Sąjunga)
   ir
   FARERŲ VYRIAUSYBĖ
   (toliau – Farerai),
   toliau – Šalys,
   ATSIŽVELGDAMOS į Farerų ir Sąjungos dabartinio mokslinio ir technologinio bendradarbiavimo svarbą ir abipusį interesą jį stiprinti kuriant Europos mokslinių tyrimų erdvę,
   KADANGI Farerų mokslininkai sėkmingai dalyvauja Sąjungos finansuojamuose projektuose,
   ATSIŽVELGDAMOS į abiejų Šalių interesą skatinti abipusę galimybę jų mokslinių tyrimų institucijoms dalyvauti mokslinių tyrimų ir plėtros veikloje Fareruose ir Sąjungos bendrosiose mokslinių tyrimų ir technologijų plėtros programose,
   KADANGI Farerai ir Sąjunga yra suinteresuoti abipusiškai naudingai bendradarbiauti šiose programose,
   KADANGI 2006 m. gruodžio 18 d. Sprendimu Nr. 1982/2006 EB (1) Europos Parlamentas ir Europos Sąjungos Taryba patvirtino Europos bendrijos mokslinių tyrimų, technologinės plėtros ir demonstracinės veiklos septintąją bendrąją programą (2007–2013 m.) (toliau – Bendroji programa),
   ATSIŽVELGDAMOS į tai, kad Farerų Vyriausybė šį Susitarimą sudaro Danijos Karalystės vardu pagal Farerų Vyriausybės susitarimų sudarymo pagal tarptautinę teisę įstatymą,
   KADANGI, nepažeidžiant atitinkamų Sutarties dėl Europos Sąjungos veikimo (toliau – SESV) nuostatų, šis Susitarimas ir bet kokia jo reglamentuojama veikla niekaip neturi pažeisti valstybių narių teisių vykdyti dvišalę veiklą su Farerais mokslo, technologijų, mokslinių tyrimų ir plėtros srityse, o prireikus – sudaryti tam reikiamus susitarimus,
   SUSITARĖ:
   1 straipsnis
   Taikymo sritis
   1.   Pagal šiame Susitarime ir jo prieduose nustatytas arba juose nurodytas sąlygas Farerai prisijungia prie Bendrosios programos, nustatytos Sprendimu Nr. 1982/2006/EB, 2006 m. gruodžio 18 d. Europos Parlamento ir Tarybos reglamentu (EB) Nr. 1906/2006, nustatančiu įmonių, mokslinių tyrimų centrų ir universitetų dalyvavimo Septintosios bendrosios programos veiksmuose ir mokslinių tyrimų rezultatų sklaidos taisykles (2007–2013 m.) (2), bei Tarybos sprendimais 2006/971/EB (3), 2006/972/EB (4), 2006/973/EB (5), 2006/974/EB (6) ir 2006/975/EB (7) dėl įvairių konkrečių programų pagal Bendrąją programą.
   2.   Visi laikantis 1 dalyje nurodytų teisės aktų priimti teisės aktai, įskaitant teisės aktus, kuriais pagal SESV 185 ir 187 straipsnius sukuriamos Bendrajai programai įgyvendinti mokslinių tyrimų srityje būtinos struktūros, taikomi Fareruose.
   3.   Be 1 dalyje nurodyto prisijungimo, bendradarbiavimas gali apimti:

               a)

               reguliarias diskusijas dėl mokslinių tyrimų politikos ir planavimo Fareruose ir Sąjungoje krypčių ir prioritetų;

               b)

               diskusijas dėl bendradarbiavimo perspektyvų ir plėtros;

               c)

               laiku atliekamus informacijos apie programų ir mokslinių tyrimų projektų įgyvendinimą Fareruose ir Sąjungoje ir apie darbo, atliekamo pagal šį Susitarimą, rezultatus mainus,

               d)

               jungtinius susirinkimus;

               e)

               vizitus ir keitimąsi mokslinių tyrimų darbuotojais, inžinieriais ir technikais;

               f)

               reguliarius ir ilgalaikius Farerų ir Sąjungos programų vadovų ar projektų vadovų ryšius;

               g)

               ekspertų dalyvavimą seminaruose, simpoziumuose ir darbo grupėse.

         2 straipsnis
   Farerų prisijungimo prie Bendrosios programos sąlygos
   1.   Farerų juridiniai asmenys dalyvauja Bendrosios programos Jungtinio tyrimų centro netiesioginiuose veiksmuose ir veikloje tokiomis pat sąlygomis, kokiomis dalyvauja ir Sąjungos valstybių narių juridiniai asmenys, pagal I ir II prieduose nustatytas arba nurodytas sąlygas. Pasiūlymų pateikimo bei įvertinimo ir dotacijų susitarimų ir (arba) sutarčių suteikimo bei sudarymo pagal Sąjungos programas sąlygos Farerų mokslinių tyrimų institucijoms yra tokios pat, kaip ir tos, kurios taikomos dotacijų susitarimams ir (arba) sutartims, pagal tas pačias programas sudaromoms su Sąjungoje įsteigtomis mokslinių tyrimų institucijomis, atsižvelgiant į abipusius Sąjungos ir Farerų interesus.
   Sąjungos juridiniai asmenys Farerų mokslinių tyrimų programose ir projektuose, kurių temos yra lygiavertės Bendrosios programos temoms, dalyvauja tokiomis sąlygomis, kokios taikomos Farerų juridiniams asmenims, pagal I ir II prieduose nustatytas arba juose nurodytas sąlygas. Kitoje prie Bendrosios programos prisijungusioje šalyje įsteigtas juridinis asmuo turi tokias pat šiame Susitarime numatytas teises ir pareigas, kaip ir valstybėje narėje įsteigti juridiniai asmenys, jeigu minėta prisijungusi šalis, kurioje įsteigtas šis asmuo, sutiko suteikti Farerų juridiniams asmenims tokias pat teises ir pareigas.
   2.   Nuo tos dienos, kurią pradedamas taikyti šis Susitarimas, Farerai už kiekvienus Bendrosios programos metus moka finansinį įnašą į Sąjungos metinį biudžetą. Farerų finansinis įnašas pridedamas prie sumos, kuri Sąjungos metiniame biudžete kiekvienais metais skiriama įsipareigojimų asignavimams, reikalingiems vykdyti finansinius įsipareigojimus, susijusius su Bendrajai programai vykdyti, vadovauti ir veikti būtinomis įvairių formų priemonėmis. Farerų finansinio įnašo skaičiavimo ir mokėjimo taisyklės nustatytos III priede.
   3.   Farerų atstovai kaip stebėtojai dalyvauja Bendrosios programos komitetų, įsteigtų 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką (8), posėdžiuose. Šie komitetai balsavimo metu posėdžiauja be Farerų atstovų. Farerai informuojami apie rezultatus. Šioje dalyje nurodytas dalyvavimas yra tokios pat formos, įskaitant informacijos ir dokumentų gavimo tvarką, kaip ir valstybių narių atstovų dalyvavimas.
   4.   Farerų atstovai kaip stebėtojai dalyvauja Jungtinio tyrimų centro valdybos posėdžiuose. Šioje dalyje nurodytas dalyvavimas yra tokios pat formos, įskaitant informacijos ir dokumentų gavimo tvarką, kaip ir valstybių narių atstovų dalyvavimas.
   5.   Šiame straipsnyje nurodytų komitetų ir institucijų posėdžiuose arba su Bendrosios programos įgyvendinimu susijusiuose posėdžiuose, kuriuos organizuoja Sąjunga, dalyvaujančių Farerų atstovų kelionės ir pragyvenimo išlaidas Sąjunga padengia tokia pat tvarka, kokia dabar galioja valstybių narių atstovams.
   3 straipsnis
   Bendradarbiavimo stiprinimas
   1.   Šalys pagal savo taikytinus teisės aktus dės visas pastangas, kad palengvintų veikloje pagal šį Susitarimą dalyvaujančių mokslinių tyrimų darbuotojų laisvą judėjimą bei apsigyvenimą ir tokiai veiklai skirtų prekių judėjimą per sienas.
   2.   Šalys užtikrina, kad lėšų pervedimo tarp Sąjungos ir Farerų operacijoms nebūtų taikomi jokie mokesčiai ar rinkliavos, jei tos lėšos reikalingos šio Susitarimo reglamentuojamai veiklai vykdyti.
   4 straipsnis
   ES ir Farerų mokslinių tyrimų komitetas
   1.   Įkuriamas jungtinis komitetas, vadinamas ES ir Farerų mokslinių tyrimų komitetu, kurio funkcijos yra tokios:

               a)

               užtikrinti, įvertinti ir peržiūrėti šio Susitarimo įgyvendinimą;

               b)

               nagrinėti visas priemones, skirtas bendradarbiavimui gerinti ir plėtoti;

               c)

               reguliariai aptarti mokslinių tyrimų politikos ir planavimo Fareruose ir Sąjungoje kryptis bei prioritetus ir bendradarbiavimo ateityje perspektyvas;

               d)

               prireikus ir laikantis kiekvienos Šalies vidaus patvirtinimo tvarkos daryti techninius šio Susitarimo pakeitimus.

         2.   Farerų prašymu ES ir Farerų mokslinių tyrimų komitetas gali nustatyti 2006 m. liepos 11 d. Tarybos reglamento (EB) Nr. 1083/2006, nustatančio bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo (9), 5 straipsnio 1 dalyje nustatytus kriterijus atitinkančius Farerų regionus, kuriuose tokiu atveju gali būti atliekami moksliniai tyrimai, įgyvendinami pagal specialiosios programos „Pajėgumai“ darbo programą „Mokslinių tyrimų potencialas“.
   3.   ES ir Farerų mokslinių tyrimų komitetas, kurį sudaro Komisijos ir Farerų atstovai, nustato savo darbo tvarkos taisykles.
   4.   ES ir Farerų mokslinių tyrimų komitetas posėdžiauja ne rečiau kaip kartą per dvejus metus. Bet kurios Šalies prašymu rengiami neeiliniai posėdžiai.
   5 straipsnis
   Baigiamosios nuostatos
   1.   I, II, III ir IV priedai yra neatsiejama šio Susitarimo dalis.
   2.   Šis Susitarimas sudaromas likusiam Bendrosios programos vykdymo laikui. Jis įsigalioja tą dieną, kai abi Šalys viena kitai praneša, kad baigtos atitinkamos jam įsigalioti būtinos procedūros. Jis laikinai taikomas nuo 2010 m. sausio 1 d.
   Šis Susitarimas gali būti iš dalies keičiamas tik raštu ir bendru Šalių sutarimu. Pakeitimai įsigalioja ta pačia tvarka, kaip ir pats Susitarimas, tam pasinaudojant diplomatiniais kanalais. Kiekviena Šalis gali bet kuriuo metu nutraukti šį Susitarimą, diplomatiniais kanalais raštu pranešdama apie tai prieš šešis mėnesius. Projektai ir veikla, vykdomi nutraukiant šį Susitarimą ir (arba) pasibaigus jo galiojimui, šiame Susitarime nustatytomis sąlygomis tęsiami iki pabaigos. Šalys dėl visų kitų Susitarimo nutraukimo pasekmių sprendžia bendru sutarimu.
   3.   Jei viena Šalis kitai Šaliai praneša, kad nesudarys šio Susitarimo, abipusiškai susitariama, kad:

               —

               Sąjunga grąžina Farerams jų įnašą į Europos Sąjungos metinį biudžetą, nurodytą 2 straipsnio 2 dalyje,

               —

               tačiau Sąjunga iš tos išmokos išskaito lėšas, kurias ji skyrė Farerų juridinių asmenų dalyvavimui netiesioginiuose veiksmuose, įskaitant 2 straipsnio 5 dalyje nurodytas lėšas,

               —

               projektai ir veikla, pradėti laikinai taikant šį Susitarimą ir tebevykdomi pateikus 2 dalyje nurodytą pranešimą, šiame Susitarime nustatytomis sąlygomis tęsiami iki pabaigos.

         4.   Sąjunga, nusprendusi pakeisti Bendrąją programą, tikslų šių pakeitimų turinį Farerams praneša prieš vieną savaitę iki Sąjungai juos patvirtinant. Esant tokiam mokslinių tyrimų programų pakeitimui arba pratęsimui, Farerai gali nutraukti šį Susitarimą, pranešdami apie tai prieš šešis mėnesius. Šalys apie ketinimą nutraukti arba pratęsti šį Susitarimą praneša per tris mėnesius nuo Sąjungos sprendimo priėmimo dienos.
   5.   Sąjungai patvirtinus naują daugiametę bendrąją mokslinių tyrimų, technologijų plėtros ir demonstravimo veiklos programą, bet kurios Šalies prašymu gali būti susiderėta dėl naujo susitarimo sudarymo ar atnaujinimo abipusiškai sutartomis sąlygomis.
   6.   Šis Susitarimas taikomas teritorijose, kuriose galioja SESV (laikantis toje Sutartyje nustatytų sąlygų), ir Farerų teritorijoje.
   7.   Šis Susitarimas sudaromas dviem egzemplioriais anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir fareriečių kalbomis, visi tekstai yra autentiški.

      Съставено в Брюксел на трети юни две хиляди и десета година.
      Hecho en Bruselas, el tres de junio de dos mil diez.
      V Bruselu dne třetího června dva tisíce deset.
      Udfærdiget i Bruxelles den tredje juni to tusind og ti.
      Geschehen zu Brüssel am dritten Juni zweitausendzehn.
      Kahe tuhande kümnenda aasta juunikuu kolmandal päeval Brüsselis.
      'Εγινε στις Βρυξέλλες, στις τρεις Ιουνίου δύο χιλιάδες δέκα.
      Done at Brussels on the third day of June in the year two thousand and ten.
      Fait à Bruxelles, le trois juin deux mille dix.
      Fatto a Bruxelles, addì tre giugno duemiladieci.
      Briselē, divi tūkstoši desmitā gada trešajā jūnijā
      Priimta du tūkstančiai dešimtų metų birželio trečią dieną Briuselyje.
      Kelt Brüsszelben, a kétezer-tizedik év június harmadik napján.
      Magħmul fi Brussell, it-tielet jum ta' Ġunju tas-sena elfejn u għaxra.
      Gedaan te Brussel, de derde juni tweeduizend tien.
      Sporządzono w Brukseli dnia trzeciego czerwca dwa tysiące dziesiątego roku.
      Feito em Bruxelas, em três de Junho de dois mil e dez.
      Întocmit la Bruxelles, la trei iunie două mii zece.
      V Bruseli tretieho júna dvetisícdesať.
      V Bruslju, dne tretjega junija leta dva tisoč deset.
      Tehty Brysselissä kolmantena päivänä kesäkuuta vuonna kaksituhattakymmenen.
      Som skedde i Bryssel den tredje juni tjugohundratio.
      Gjørdur í Brússel triðja juni tvey túsund og tíggju.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Ühenduse nimel
         Για την Ευρωπαϊκή Κοινότητα
         For the European Union
         Pour l'Union européenne
         Per l'Unione europea
         Eiropas Savieníbas vārdā
         Europos Sajungos vardu
         Az Európai Unió részéről
         Ghall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen
         Fyri Evropeiska Somveldið

         За правителството на Фарьорските острови
         Por el Gobierno de las Islas Feroe
         Za vládu Faerských ostrovů
         For Færøernes landsstyre
         Für die Regierung der Färöer
         Fääri saarte valitsuse nimel
         Για την Κυβέρνηση των Νήσων Φερόες
         For the Government of the Faroes
         Pour le gouvernement des îles Féroé
         Per il governo delle isole Færøer
         Fēru salu valdības vārdā
         Farerų Vyriausybės vardu
         A Feröer szigetek kormánya részéről
         Għall-Gvern tal-Gżejjer Faeroe.
         Voor de regering van de Faeröer
         W imieniu rządu Wysp Owczych
         Pelo Governo das IIhas Faroé
         Pentru Guvernul Insulelor Feroe
         Za vládu Faerských ostrovov
         Za Vlado Ferskih otokov
         Färsaarten hallituksen puolesta
         För Färöarnas landsstyre
         Fyri Føroya landsslýri

      (1)  OL L 412, 2006 12 30, p. 1.

      (2)  OL L 391, 2006 12 30, p. 1.

      (3)  OL L 400, 2006 12 30, p. 86.

      (4)  OL L 400, 2006 12 30, p. 243.

      (5)  OL L 400, 2006 12 30, p. 272.

      (6)  OL L 400, 2006 12 30, p. 299.

      (7)  OL L 400, 2006 12 30, p. 368.

      (8)  OL L 184, 1999 7 17, p. 23.

      (9)  OL L 210, 2006 7 31, p. 25.
   I PRIEDAS

      SĄJUNGOS VALSTYBIŲ NARIŲ IR FARERŲ JURIDINIŲ ASMENŲ DALYVAVIMO SĄLYGOS

   Šiame Susitarime „juridinis asmuo“ yra bet koks fizinis asmuo ar juridinis asmuo, įsteigtas pagal jo įsteigimo vietos nacionalinę teisę arba Sąjungos teisę, turintis juridinio asmens statusą ir turintis teisę į bet kokias teises ir pareigas savo vardu.
   I.   Farerų juridinių asmenų dalyvavimo Bendrosios programos netiesioginiuose veiksmuose sąlygos

               1.

               Fareruose įsteigtų juridinių asmenų dalyvavimas Bendrosios programos netiesioginiuose veiksmuose ir finansavimas vykdomas pagal sąlygas, nustatytas asocijuotoms šalims Reglamente (EB) Nr. 1906/2006. Jeigu Sąjunga parengia SESV 185 ir 187 straipsnių įgyvendinimo nuostatas, Farerams leidžiama dalyvauti pagal šias nuostatas sukurtose teisinėse struktūrose, atsižvelgiant į tokių teisinių struktūrų kūrimo taisykles.
               Fareruose įsteigti juridiniai asmenys netiesioginiuose veiksmuose pagal SESV 185 ir 187 straipsnius tinka dalyvauti tokiomis pat sąlygomis, kaip ir valstybėse narėse įsteigti juridiniai asmenys.
               Fareruose įsteigti juridiniai asmenys paskolas, kurias Europos investicijų bankas teikia pagal Bendrąją programą nustatytiems mokslinių tyrimų tikslams remti (Rizikos pasidalijimo finansinė priemonė), gali gauti tokiomis pat sąlygomis, kaip ir valstybėse narėse įsteigti juridiniai asmenys.

               2.

               Farerų juridiniai asmenys svarstomi kartu su Sąjungos juridiniais asmenimis parenkant pakankamai nepriklausomų ekspertų Reglamento (EB) Nr. 1906/200617 ir 27 straipsniuose numatytoms užduotims atlikti šiuose straipsniuose nustatytomis sąlygomis ir svarstant dalyvavimą įvairiose Bendrosios programos grupėse ir patariamuosiuose komitetuose, atsižvelgiant į šiems ekspertams skirtoms užduotims atlikti reikalingus įgūdžius ir žinias.

               3.

               Pagal Reglamentą (EB) Nr. 1906/2006 ir 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (1) (toliau – Finansinis reglamentas), dotacijos susitarime ir (arba) sutartyje, kuriuos Sąjunga sudaro su bet kuriuo Farerų juridiniu asmeniu netiesioginiam veiksmui atlikti, turi būti numatyti patikrinimai ir auditai, kuriuos turi atlikti Komisija ar Europos Sąjungos Audito Rūmai arba kurie turi būti atliekami jų pavedimu. Bendradarbiavimo ir abipusio intereso labui atitinkamos Farerų valdžios institucijos teikia visą pagrįstą ir įgyvendinamą pagalbą, kuri, atsižvelgus į aplinkybes, gali būti būtina arba naudinga tokiems patikrinimams ir auditui atlikti.

         II.   Valstybių narių juridinių asmenų dalyvavimo Farerų mokslinių tyrimų programose ir projektuose sąlygos

               1.

               Sąjungoje įsteigtų juridinių asmenų, įkurtų pagal vienos iš Sąjungos valstybių narių nacionalinę teisę arba Sąjungos teisę, dalyvavimo Farerų mokslinių tyrimų ir plėtros programų projektuose privaloma sąlyga gali būti bent vieno Farerų juridinio asmens dalyvavimas. Kai reikia, pasiūlymai dėl tokio dalyvavimo pateikiami kartu su Farerų juridiniu (-iais) asmeniu (-imis).

               2.

               Pagal 1 dalį ir II priedą Sąjungoje įsteigtų juridinių asmenų, dalyvaujančių Farerų mokslinių tyrimų ir plėtros programų projektuose, teises ir pareigas, pasiūlymų teikimo bei vertinimo ir dotacijų susitarimų ir (arba) sutarčių suteikimui ir sudarymui tokiuose projektuose taikytinas sąlygas reglamentuoja Farerų įstatymai, kiti teisės aktai ir Vyriausybės direktyvos dėl mokslinių tyrimų ir plėtros programų vykdymo, taip pat ir taikytini nacionalinio saugumo suvaržymai, kurie taikomi Farerų juridiniams asmenims ir, juos taikant, užtikrinamas lygiavertis vertinimas, atsižvelgiant į Farerų ir Sąjungos bendradarbiavimo šioje srityje pobūdį.
               Sąjungoje įsteigtų juridinių asmenų, dalyvaujančių pagal mokslinių tyrimų ir plėtros programas įgyvendinamuose Farerų mokslinių tyrimų projektuose, finansavimą reglamentuoja Farerų įstatymai, kiti teisės aktai ir Vyriausybės direktyvos dėl mokslinių tyrimų ir plėtros programų vykdymo, taip pat ir taikytini nacionalinio saugumo suvaržymai, kurie taikomi ne Farerų juridiniams asmenims, dalyvaujantiems pagal mokslinių tyrimų ir plėtros programas įgyvendinamuose Farerų mokslinių tyrimų projektuose. Jeigu finansavimas ne Farerų juridiniams asmenims neteikiamas, Sąjungos juridiniai asmenys padengia savo išlaidas, įskaitant jų santykinę bendrosios projekto valdymo ir administravimo išlaidų dalį.

               3.

               Visų sričių mokslinių tyrimų pasiūlymai teikiami Farerų mokslinių tyrimų tarybai (Granskingarráðið).

               4.

               Farerai reguliariai informuoja Sąjungą apie vykdomas Farerų programas ir Sąjungoje įsteigtų juridinių asmenų galimybes dalyvauti jose.

      (1)  OL L 248, 2002 9 16, p. 1.
   II PRIEDAS

      INTELEKTINĖS NUOSAVYBĖS TEISIŲ PRISKYRIMO PRINCIPAI

   I.   Taikymas
   Šiame Susitarime „intelektinė nuosavybė“ traktuojama pagal 1967 m. liepos 14 d. Stokholme pasirašytos Konvencijos dėl Pasaulinės intelektinės nuosavybės organizacijos įsteigimo 2 straipsnio apibrėžtį, „žinios“ – tai rezultatai, įskaitant informaciją, kurie gali būti saugomi arba ne, taip pat autoriaus teisės arba teisės, susijusios su tokia informacija po paraiškų arba patentų, dizainų, augalų veislių, papildomų apsaugos sertifikatų ar panašių formų apsaugos suteikimo.
   II.   Šalių juridinių asmenų intelektinės nuosavybės teisės

               1.

               Kiekviena Šalis užtikrina, kad pagal šį Susitarimą vykdomoje veikloje dalyvaujančių kitos Šalies juridinių asmenų intelektinės nuosavybės teisės ir su tokiu dalyvavimu susijusios teisės ir įsipareigojimai atitiktų atitinkamas Šalims taikomas tarptautines konvencijas, įskaitant Susitarimą dėl Pasaulio prekybos organizacijos administruojamų intelektinės nuosavybės teisių aspektų, susijusių su prekyba (angl. TRIPS), Berno konvenciją (1971 m. Paryžiaus aktas) ir Paryžiaus konvenciją (1967 m. Stokholmo aktas).

               2.

               Bendrosios programos netiesioginėje veikloje dalyvaujantys Farerų juridiniai asmenys turi šio straipsnio 1 dalies nuostatas atitinkančias teises ir įsipareigojimus dėl intelektinės nuosavybės teisių pagal sąlygas, nustatytas Reglamente (EB) Nr. 1906/2006 ir atitinkamai su Sąjunga sudarytuose dotacijų susitarimuose ir (arba) sutartyse. Jeigu Farerų juridiniai asmenys dalyvauja Bendrosios programos, įgyvendinamos pagal SESV 185 straipsnį, netiesioginėje veikloje, jie turi tokias pat 1 dalies nuostatas atitinkančias teises ir tokius pat įsipareigojimus dėl intelektinės nuosavybės teisių, kaip ir dalyvaujančios valstybės narės, kurie nustatyti atitinkamame Europos Parlamento ir Tarybos sprendime ir atitinkamai su Sąjunga sudarytame dotacijos susitarime ir (arba) sutartyje.

               3.

               Farerų mokslinių tyrimų programose arba projektuose dalyvaujantys Sąjungos juridiniai asmenys turi tokias pat 1 dalies nuostatas atitinkančias teises ir įsipareigojimus dėl intelektinės nuosavybės teisių, kaip ir tokiose mokslinių tyrimų programose ar projektuose dalyvaujantys Fareruose įsteigti juridiniai asmenys.

         III.   Šalių intelektinės nuosavybės teisės

               1.

               Jei Šalys konkrečiai nesusitaria kitaip, pagal šio Susitarimo 1 straipsnio 3 dalį įgyvendinamos veiklos metu Šalių įgytoms žinioms taikomos tokios taisyklės:

                           a)

                           tokias žinias įgijusi Šalis yra jų savininkė. Jeigu Šalių indėlio dalies patikimai nustatyti neįmanoma, tokios žinios joms priklauso bendrosios nuosavybės teise;

                           b)

                           Šalis, kuriai priklauso žinios, suteikia kitai Šaliai teises naudotis jomis įgyvendinant šio Susitarimo 1 straipsnio 3 dalyje nurodytą veiklą. Tokios teisės suteikiamos netaikant autorinio mokesčio.

               2.

               Jeigu Šalys konkrečiai nesusitaria kitaip, Šalių moksliniams darbams taikomos šios taisyklės:

                           a)

                           jeigu Šalis mokslinius ir techninius duomenis, informaciją bei rezultatus paskelbia žurnaluose, straipsniuose, ataskaitose, knygose, įskaitant vaizdo medžiagą ir programinę įrangą, ir šie duomenys, informacija ar rezultatai yra gauti įgyvendinant veiklą pagal šį Susitarimą arba yra susiję su tokia veikla, kitai Šaliai suteikiama pasaulinė, neišskirtinė, neatšaukiama ir autorinio mokesčio neapmokestinama licencija versti, atgaminti, pritaikyti, perduoti ir viešai platinti tokius darbus;

                           b)

                           ant visų viešai platinamų ir pagal šią nuostatą parengtų autoriaus teisių saugomų duomenų ir informacijos kopijų nurodoma (-os) autoriaus (-ių) pavardė (-s), nebent autorius (-iai) aiškiai atsisako būti paminėtas (-i). Ant jų taip pat pateikiama aiškiai matoma nuoroda į bendrą Šalių paramą.

               3.

               Jeigu Šalys konkrečiai nesusitaria kitaip, Šalių neatskleidžiamai informacijai taikomos šios taisyklės:

                           a)

                           perduodama kitai Šaliai informaciją, susijusią su pagal šį Susitarimą vykdoma veikla, kiekviena Šalis nurodo, kokią informaciją pageidauja palikti neatskleistą;

                           b)

                           gaunančioji Šalis gali savo atsakomybe perduoti neatskleistą informaciją jai pavaldžioms institucijoms ar asmenims tik konkrečiais šio Susitarimo įgyvendinimo tikslais;

                           c)

                           gavusi išankstinį rašytinį neatskleidžiamą informaciją suteikiančios Šalies sutikimą, gaunančioji Šalis gali paskleisti tokią neatsileidžiamą informaciją plačiau nei leidžiama pagal b punktą. Šalys bendrai parengia tokio prašymo plačiau paskleisti informaciją ir išankstinio rašytinio patvirtinimo gavimo tvarką, ir kiekviena Šalis suteikia tokį patvirtinimą, kiek tai leidžia jos vidaus politika, įstatymai ir kiti teisės aktai;

                           d)

                           dokumentais nepagrįsta neatskleidžiama informacija ar kitokia konfidenciali informacija, suteikta seminaruose ir kitokiuose pagal šį Susitarimą surengtuose Šalių atstovų posėdžiuose, arba informacija, gauta dalyvaujant personalui, panaudojant pajėgumus ar vykdant netiesioginius veiksmus, lieka konfidenciali, jei tokios neatskleidžiamos arba kitos konfidencialios ar privilegijuotos informacijos gavėjas apie perduodamos informacijos konfidencialumą yra informuojamas šią informaciją perduodant pagal a punktą;

                           e)

                           kiekviena Šalis stengiasi užtikrinti, kad jos pagal a ir c punktus gaunama neatskleidžiama informacija būtų kontroliuojama, kaip nurodyta šiame dokumente. Jei viena iš Šalių sužino, kad ji nesugebės arba pagrįstai gali tikėtis nesugebėsianti laikytis a ir c punktuose nustatytų neatskleidžiamumo nuostatų, ji nedelsdama informuoja kitą Šalį. Paskui Šalys tariasi, kad nustatytų tinkamą veiksmų planą.

         III PRIEDAS

      FARERŲ FINANSINIO ĮNAŠO Į BENDRĄJĄ PROGRAMĄ REGLAMENTAVIMO TAISYKLĖS

   I.   Farerų finansinio įnašo skaičiavimas

               1.

               Farerų finansinis įnašas į Bendrąją programą nustatomas kasmet, proporcingai ir pridedant jį prie sumos, kuri kiekvienais metais skiriama iš Sąjungos metinio biudžeto įsipareigojimų asignavimams, reikalingiems Bendrajai programai įgyvendinti, vadovauti ir vykdyti, pagal Finansinį reglamentą ir 2002 m. gruodžio 23 d. Komisijos reglamentą (EB, Euratomas) Nr. 2342/2002, nustatantį išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (1).

               2.

               Farerų įnašo skaičiavimo proporcingumo koeficientas gaunamas nustačius santykį tarp Farerų bendrojo vidaus produkto rinkos kainomis ir Sąjungos valstybių narių bendrojo vidaus produkto rinkos kainomis sumos. Šis santykis skaičiuojamas remiantis valstybių narių naujausiais Komisijos (Eurostato) surinktais statistiniais duomenimis, turimais skelbiant tų pačių metų preliminarų Sąjungos biudžeto projektą, ir Farerų naujausiais su tais pačiais metais susijusiais Farerų nacionalinės statistikos institucijos (Hagstova Føroya) statistiniais duomenimis, turimais skelbiant tų pačių metų preliminarų Sąjungos biudžeto projektą.

               3.

               Kuo skubiau ir ne vėliau kaip metų, einančių prieš kiekvienus finansinius metus, rugsėjo 1 d. Komisija perduoda Farerams šią informaciją ir susijusią pagrindinę informacinę medžiagą:

                           —

                           asignavimų sumą pagal Bendrosios programos išlaidų ataskaitą, pateikiamą preliminariame Sąjungos biudžeto projekte,

                           —

                           numatomą įnašų sumą pagal preliminarų Sąjungos biudžeto projektą, atitinkančią Farerų dalyvavimą Bendrojoje programoje pagal 1, 2 ir 3 dalis.

                     Galutinai patvirtinus Sąjungos metinį biudžetą, Komisija praneša Farerams galutines 1 dalyje nurodytas sumas, pateikiamas Farerų dalyvavimą atitinkančių išlaidų ataskaitos forma.

         II.   Farerų finansinio įnašo mokėjimas

               1.

               Ne vėliau kaip kiekvienų finansinių metų sausio ir birželio mėn. Komisija pateikia Farerams mokėjimo pareikalavimą, atitinkantį jų įnašą pagal šį Susitarimą. Tokiuose mokėjimo pareikalavimuose atitinkamai nurodoma sumokėti:
               šešias dvyliktąsias Farerų įnašo per 30 dienų nuo mokėjimo pareikalavimo gavimo. Tačiau šešios dvyliktosios įnašo, kurias reikia sumokėti per 30 dienų nuo sausio mėn. pateikto pareikalavimo gavimo, skaičiuojamos remiantis suma, nustatyta preliminaraus biudžeto projekto pajamų ataskaitoje: sumokėta suma sureguliuojama mokant kitas šešias dvyliktąsias dalis, sumokėtinas per 30 dienų nuo vėliausiai birželio mėn. pateikto mokėjimo pareikalavimo gavimo.
               Pirmaisiais šio Susitarimo įgyvendinimo metais Komisija pirmąjį mokėjimo pareikalavimą pateikia per 30 dienų po Susitarimo laikino taikymo pradžios. Jei toks pareikalavimas būtų pateiktas po birželio 15 d., jame turi būti numatyta per 30 dienų sumokėti dvylika dvyliktųjų Farerų įnašo, apskaičiuoto remiantis biudžeto pajamų ataskaitoje nurodyta suma.

               2.

               Farerų įnašas nurodomas ir mokamas eurais. Farerų įmoka perduodama Sąjungos programoms kaip biudžeto pajamos, Sąjungos metinio biudžeto pajamų ataskaitoje priskirtos atitinkamai biudžeto eilutei. Asignavimų valdymui galioja Finansinis reglamentas.

               3.

               Farerai savo įnašą pagal šį Susitarimą moka pagal 1 dalyje nurodytą grafiką. Uždelsę sumokėti įnašą, nuo sumokėjimo dienos Farerai moka delspinigius nuo įsiskolintos sumos. Mokėtinų sumų, kurios laiku nesumokėtos, delspinigių tarifas yra toks, kokį Europos centrinis bankas pirmą kalendorinę mėnesio, kurį yra mokėjimo diena, dieną taiko savo pagrindinėms refinansavimo operacijoms, kaip paskelbta Europos Sąjungos oficialiojo leidinio C serijoje, pridėjus pusantro procentinio punkto.
               Jei sumokėti įnašą vėluojama tiek, kad tai gali smarkiai pakenkti programos įgyvendinimui ir vadovavimui, Komisija nusiunčia Farerams oficialų priminimo raštą, o šiam per 20 darbo dienų nesumokėjus, Komisija sustabdo Farerų dalyvavimą programose tais finansiniais metais, nedarydama poveikio Sąjungos įsipareigojimams pagal jau sudarytus dotacijų susitarimus ir (arba) sutartis, susijusius su pasirinktų netiesioginių veiksmų įgyvendinimu.

               4.

               Ne vėliau kaip kitų finansinių metų gegužės 31 d. parengiama ir Farerams susipažinti nusiunčiama asignavimų Bendrajai programai tais finansiniais metais ataskaita, parengta pagal Komisijos pajamų ir išlaidų ataskaitos formatą.

               5.

               Pagal pajamų ir išlaidų ataskaitos parengimo tvarką baigdama rengti kiekvienų finansinių metų ataskaitas Komisija sureguliuoja Farerų dalyvavimo apskaitą. Šis sureguliavimas atliekamas atsižvelgiant į finansiniais metais padarytus pakeitimus, kuriems buvo panaudota perdavimo, atšaukimo, perkėlimo, įsipareigojimų panaikinimo operacijos arba papildomi ir taisomieji biudžetai. Šis sureguliavimas atliekamas mokant antrą kitų finansinių metų įmoką, o paskutinių finansinių metų – 2014 m. liepos mėn. Vėliau sureguliavimas atliekamas kiekvienais metais iki 2016 m. liepos mėn.

      (1)  OL L 357, 2002 12 31, p. 1.
   IV PRIEDAS

      PAGAL ŠĮ SUSITARIMĄ SĄJUNGOS PROGRAMOSE DALYVAUJANČIŲ FARERŲ DALYVIŲ FINANSINĖ KONTROLĖ

   I.   Tiesioginis ryšių palaikymas
   Komisija tiesiogiai palaiko ryšius su Fareruose įsteigtais programos dalyviais ir jų subrangovais. Jie gali tiesiogiai teikti Komisijai visą tinkamą informaciją ir dokumentus, kuriuos jie turi pateikti remiantis šiame Susitarime nurodytomis priemonėmis ir jiems įgyvendinti sudarytais dotacijų susitarimais ir (arba) sutartimis.
   II.   Auditai

               1.

               Pagal Reglamentą (EB, Euratomas) Nr. 1605/2002 ir Reglamentą (EB, Euratomas) Nr. 2342/2002 ir kitas šiame Susitarime nurodytas taisykles, dotacijų susitarimuose ir (arba) sutartyse, sudarytose su Fareruose įsteigtais programos dalyviais, gali būti numatyti moksliniai, finansiniai, technologiniai ar kitokio pobūdžio auditai, kuriuos Komisijos pareigūnai arba kiti Komisijos įgalioti asmenys, įskaitant OLAF, gali bet kuriuo metu atlikti dalyvių ir jų subrangovų patalpose.

               2.

               Komisijos pareigūnams, Europos Sąjungos Audito Rūmams ir bet kuriems kitiems Komisijos įgaliotiems asmenims, įskaitant OLAF, suteikiama galimybė tinkamai susipažinti su vietomis, vykdomais darbais ir dokumentais bei su visa tokiems auditams atlikti reikalinga informacija, įskaitant ir informaciją elektronine forma, jei ši teisė gauti visą informaciją įtraukiama ir aiškiai išdėstoma dotacijų susitarimuose ir (arba) sutartyse, sudarytose su Farerų dalyviais šiame Susitarime nurodytoms priemonėms įgyvendinti.

               3.

               Auditai gali būti atlikti pasibaigus Bendrosios programos ar šio Susitarimo terminui, laikantis atitinkamuose dotacijų susitarimuose ir (arba) sutartyse nustatytų sąlygų.

               4.

               Farerų Vyriausybės paskirta kompetentinga Farerų valdžios institucija iš anksto yra informuojama apie Farerų teritorijoje planuojamus atlikti auditus. Toks informavimas nėra įstatymuose numatyta sąlyga tokiems auditams atlikti.

         III.   Patikros vietoje

               1.

               Pagal šį Susitarimą Komisijai, įskaitant OLAF, suteikiami įgaliojimai dalyvių ir jų subrangovų iš Farerų patalpose atlikti patikras vietoje ir tikrinimus laikantis 1996 m. lapkričio 11 d. Tarybos reglamente (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (1) nustatytų sąlygų.

               2.

               Komisija, rengdamasi atlikti ir atlikdama patikras vietoje bei tikrinimus, glaudžiai bendradarbiauja su Nacionaliniais audito rūmais (Landsgrannskoðanin). Jie tinkamu laiku iš anksto yra informuojami apie patikrų ir tikrinimų objektą, tikslą bei teisinį pagrindą, kad galėtų suteikti pagalbą. Tuo tikslu Farerų kompetentingų valdžios institucijų pareigūnai gali dalyvauti tokiose vietoje atliekamose patikrose ir tikrinimuose.

               3.

               Suinteresuotų Farerų valdžios institucijų pageidavimu Komisija vietoje atliekamas patikras ir tikrinimus gali atlikti drauge su tomis institucijomis.

               4.

               Jei Bendrosios programos dalyviai nesutinka, kad būtų atlikta patikra vietoje arba tikrinimas, Farerų valdžios institucijos, vadovaudamosi nacionalinėmis taisyklėmis ir kitais teisės aktais, suteikia Komisijos inspektoriams reikalingą pagalbą, kad šie galėtų įgyvendinti savo pareigą – atlikti patikrą vietoje arba tikrinimą.

               5.

               Komisija kaip galima greičiau praneša kompetentingai Farerų valdžios institucijai apie visus turimus faktus ar įtarimus dėl pažeidimų, kuriuos ji nustatė atlikdama patikrą vietoje ar tikrinimą. Bet kokiu atveju Komisija praneša minėtai valdžios institucijai apie tokių patikrų ir tikrinimų rezultatus.

         IV.   Informavimas ir konsultacijos

               1.

               Kad būtų tinkamai įgyvendintos šio priedo nuostatos, Farerų ir Sąjungos kompetentingos valdžios institucijos reguliariai keičiasi informacija, jei tai nėra draudžiama ar neleistina pagal nacionalines taisykles ir kitus teisės aktus, ir vienos iš Šalių prašymu tariasi.

               2.

               Farerų kompetentingos valdžios institucijos per pagrįstą laikotarpį praneša Komisijai bet kokią gautą faktinę informaciją arba informuoja apie įtarimus dėl dotacijų susitarimų ir (arba) sutarčių, sudarytų taikant šiame Susitarime nurodytas priemones, sudarymo ar įgyvendinimo pažeidimo.

         V.   Konfidencialumas
   Informacijai, kuri buvo kokia nors forma perduota ar gauta remiantis šiuo priedu, taikomi profesinės paslapties reikalavimai, ir ji saugoma taip pat, kaip panaši informacija saugoma pagal Farerų teisę ir pagal Sąjungos institucijoms taikomas atitinkamas nuostatas. Tokia informacija negali būti perduota jokiems asmenims, išskyrus tuos Sąjungos institucijų arba valstybių narių ar Farerų asmenis, kurie teisėtai turi žinoti šią informaciją savo funkcijoms vykdyti, ir ši informacija gali būti panaudota tik siekiant veiksmingai apsaugoti Šalių finansinius interesus.
   VI.   Administracinės priemonės ir nuobaudos
   Nedarydama poveikio Farerų baudžiamosios teisės taikymui, Komisija gali taikyti administracines priemones ir sankcijas pagal reglamentus (EB, Euratomas) Nr. 1605/2002 ir (EB, Euratomas) Nr. 2342/2002 ir 1995 m. gruodžio 18 d. Tarybos reglamentą (EB, Euratomas) Nr. 2988/95 (2) dėl Europos Bendrijų finansinių interesų apsaugos.
   VII.   Išieškojimas ir vykdymas
   Komisijos pagal Bendrąją programą taikant šį Susitarimą priimami sprendimai, kuriais asmenims, išskyrus valstybes, nustatoma piniginė prievolė, Fareruose vykdytini Farerų teisme civilinio proceso tvarka. Atitinkamos nuostatos dėl vykdymo įtrauktos į dotacijų susitarimus su Farerų dalyviais. Farerų Valstybės Vyriausybės paskirtos valdžios institucijos perduoda vykdomąjį raštą Farerų teismui, neatlikdamos jokio kito patikrinimo, išskyrus dokumento autentiškumo patikrinimą; Vyriausybė praneša Komisijai apie paskirtą instituciją. Priverstinis vykdymas atliekamas pagal Fareruose nustatytas vidaus tvarkos taisykles. Europos Sąjungos Teisingumo Teismas tikrina sprendimo dėl vykdymo teisėtumą. Teisingumo Teismo sprendimai, paskelbti remiantis pagal Bendrąją programą sudaryto dotacijos susitarimo ir (arba) sutarties arbitražo nuostata, vykdomi tokiomis pat sąlygomis.

      (1)  OL L 292, 1996 11 15, p. 2.

      (2)  OL L 312, 1995 12 23, p. 1.